Parlimen boleh ditangguh, tak perlu bubar, kata bekas speaker

Bekas Speaker Dewan Rakyat, Pandikar Amin Mulia menggesa supaya Parlimen tidak dibubarkan sebaliknya ditangguhkan (prorogue) kerana situasi semasa negara masih dibelenggu pandemik Covid-19 yang dilihat semakin meningkat sejak kebelakangan ini dengan kes harian mencecah sehingga 660.Katanya sejak kerajaan Barisan Nasional (BN) kalah pada Pilihan Raya Umum ke-14 (PRU14) keadaan politik Malaysia menjadi bercelaru dan tidak menentu sehingga menjurus kepada ketidakstabilan.Keadaan itu jelas dapat dilihat daripada pertukaran kerajaan dalam masa tidak sampai tiga tahun iaitu daripada BN kepada Pakatan Harapan (PH) dan daripada PH kepada Perikatan Nasional (PN).“Ini adalah merupakan bukti ketidakstabilan politik Malaysia dan keterjejasan ekonomi negara, ekoran daripada politik yang tidak stabil menjadi lebih teruk apabila pandemik Covid-19 melanda Malaysia.“Kini ada lagi tanda-tanda yang kita nampak dan dengar bahawa kedudukan kerajaan PN akan tergugat dan persoalan yang merunsingkan fikiran ramai rakyat Malaysia sekarang adakah belanjawan yang akan dibentangkan oleh kerajaan PN pada hujung tahun ini akan mendapat sokongan dari semua ahli Parlimen sewaktu ia dibahas atau tidak.“Kalau Parlimen tidak meluluskan belanjawan pada hujung tahun ini, mungkin salah satu daripada dua perkara menurut Perlembagaan akan berlaku iaitu Parlimen akan dibubarkan dan pilihan raya akan diadakan (Artikel 43 (2) atau Parlimen akan dilanjutkan usianya atau di ‘prorogue’ (Artikel 55 (2),” katanya dalam satu kenyatan hari ini.Pandikar Amin bagaimanapun berkata, jika berlaku ‘proroging’ (penangguhan), biarlah ia dibuat bukan atas alasan untuk memanjangkan usia kerajaan PN tetapi untuk keselamatan rakyat Malaysia kerana ia lebih penting daripada pilihan raya.“Wabak Covid-19 yang melanda di Malaysia sekarang ini yang disifatkan oleh pihak-pihak yang berwajib sebagai gelombang kedua yang lebih mengancam dari gelombang pertama, terutamanya di Sabah ekoran Pilihan Raya Negeri atas agenda politik semata-mata wajar dilihat dari sudut pandangan yang amat serius dan dibuat sebagai iktibar.”“Setelah wabak Covid-19 dapat ditangani, maka barulah PRU15 (Pilihan Raya Umum ke-15) diadakan seperti yang dicadangkan oleh Presiden MIC S.A. Vigneswaran menerusi satu kenyataan di sebuah portal berbahasa Inggeris tempatan,” katanya.Dalam pada itu, beliau turut mencadangkan rombakan Kabinet bagi mewujudkan kerajaan “Prihatin” tanpa perlu membubar Parlimen, membolehkan pemimpin-pemimpin daripada pembangkang, Pakatan Harapan (PH) dijemput untuk menyertai Kabinet.Pandikar Amin berkata, penubuhan kerajaan Prihatin ini amat penting bagi membuktikan kerajaan Perikatan Nasional (PN) amat serius dan komited untuk memerangi wabak Covid-19.“Dengan tindakan sedemikian, maka ‘politiking’ di Malaysia akan dapat dipinggirkan buat sementara waktu sehingga wabak koronavirus (Covid-19) dapat dikalahkan,” katanya.


Kerajaan kaji kesesuaian laksana semula GST

Kerajaan sedang mengkaji kesesuaian bagi melaksanakan semula Cukai Barang dan Perkhidmatan (GST) atau apa-apa model cukai kepenggunaan dengan mengambil kira pelbagai aspek sebelum sebarang keputusan dibuat kata Timbalan Menteri Kewangan II Mohd Shahar Abdullah.Beliau berkata aspek kelemahan Cukai Jualan dan Perkhidmatan (SST) sedia ada serta sistem GST yang dilaksanakan pada 2015 turut diteliti.Katanya, kajian juga akan meliputi kesan ke atas ekonomi, kos sara hidup, kesan cukai terhadap harga barang dan keupayaan menangani kegiatan ekonomi gelap.“Sebarang cukai baru jika ada, perlu bersifat mudah ditadbir dan tidak meningkatkan kos perniagaan di samping dapat mengukuhkan kedudukan fiskal negara.“Berhubung dengan cukai kekayaan, kerajaan tidak mempunyai sebarang cadangan untuk melaksanakannya pada masa ini,” katanya di Dewan Rakyat, hari ini.Katanya, kajian juga akan meliputi kesan ke atas ekonomi, kos sara hidup, kesan cukai terhadap harga barang dan keupayaan menangani kegiatan ekonomi gelap.Beliau berkata demikian bagi menjawab soalan, Wong Shu Qi (PH-Kluang) sama ada kerajaan akan melaksanakan semula cukai GST dan cukai kekayaan untuk meningkatkan pendapatan.Shahar berkata, pasukan khas yang ditubuhkan akan melaksanakan kajian terperinci bagi memastikan cukai baru itu tidak memberi bebanan kepada rakyat.“Kita juga mesti melihat bagaimana kaedah-kaedah lain seperti yang dibentang menteri kewangan ketika Belanjawan 2021, kita memantapkan pematuhan percukaian, kita memperkasakan lagi agensi Pasukan Petugas Pelbagai Agensi (MATF) kerana apa kalau kita mewujudkan cukai baru dan hanya meningkatkan hasil tetapi membebankan rakyat, ia tidak akan memberi kesan.“Dan saya yakin Yang Berhormat juga setuju dengan saya kita mesti bersama-sama untuk memastikan pemulihan ekonomi ini akan berasaskan melalui kelulusan Belanjawan 2021 sehingga peringkat jawatankuasa kerana inilah langkah kelima sebelum kita lancarkan Rancangan Malaysia Ke-12 (RMK-12) pada bulan Januari 2021.”


Bersatu masih dalam Muafakat Nasional, kata Annuar Musa

Muafakat Nasional (MN) tidak pernah mengenepikan penyertaan Bersatu dalam usaha untuk mendaftarkan gabungan berkenaan secara rasmi dengan jabatan Pendaftaran Pertubuhan Malaysia (RoS).Setiausaha Agung MN I Annuar Musa meminta semua pihak tidak mudah membuat andaian berhubung keputusan yang dibuat Umno dan PAS dalam mendaftarkan gabungan itu secara rasmi.“Tidak benar. Jangan mudah membuat andaian,” katanya dalam Twitter, merujuk kepada artikel sebuah portal berita yang mendakwa Bersatu diketepikan dalam cadangan pendaftaran MN itu.Dalam satu kenyataan semalam, Annuar dan Setiausaha Agung MN II Takiyuddin Hassan memaklumkan kepemimpinan Umno dan PAS bersetuju mendaftarkan gabungan itu secara rasmi dengan RoS.Menurut kenyataan itu, kepemimpinan MN sudah bersepakat secara bersama serta memberi komitmen untuk terus memperkukuhkan perpaduan dan kerjasama antara parti sebagai persiapan menghadapi Pilihan Raya Umum Ke-15.Kenyataan itu bagaimanapun tidak menyebut apa-apa tentang Bersatu yang menyertai MN Ogos lalu.Ogos lalu, Presiden Bersatu, Muhyiddin Yassin memaklumkan Majlis Tertinggi Bersatu membuat keputusan bersetuju untuk menyertai MN.Cadangan untuk menjadikan MN sebagai gabungan rasmi yang didaftarkan dengan RoS sebelum ini diputuskan oleh biro politik Umno, dalam usaha mempersiapkan parti itu mendepani PRU akan datang.Difahamkan, rancangan menjadikan MN sebagai organisasi rasmi politik membolehkan tiga parti yang menerajui kerajaan ketika ini, Umno, Bersatu dan PAS mewakili gabungan parti masing-masing dalam membuat keputusan penting termasuk soal agihan kerusi dan jawatan dalam kerajaan.


Sorry.


Polis siasat kes vandalisme di masjid

Polis sedang menjalankan siasatan berhubung kejadian tembok pagar masjid di Taman SPPK, Pasir Puteh yang diconteng dengan menggunakan semburan cat merah awal pagi, semalam.Ketua Polis Ipoh Yahaya Hassan berkata laporan mengenai kejadian itu diterima daripada seorang ahli jawatankuasa masjid berusia 60 tahun pada pukul 9.07 pagi, semalam.“Kejadian disedari pada pukul 5.15 pagi semasa pengadu dan isteri tiba di masjid dan mendapati terdapat tulisan cat merah ‘jangan buka bunyi terlalu kuat’ pada tembok pintu masuk utama masjid berkenaan.“Tiada individu lain di kawasan sekitar selain pengadu dan isteri,” katanya ketika dihubungi Bernama hari ini.Yahaya berkata pengadu yang juga muazin di masjid berkenaan memaklumkan beliau akan memasang alunan bacaan ayat al-Quran selama kira-kira 10 minit sebelum melaungkan azan solat subuh, setiap hari.Kes kini disiasat di bawah Seksyen 295 Kanun Keseksaan atas kesalahan mencemarkan tempat ibadat yang boleh dikenakan hukuman maksimum dua tahun penjara atau denda atau kedua-duanya.


PH mulakan strategi ‘27-0’ tebus maruah lepas gagal tolak Belanjawan 2021

Pemimpin Pakatan Harapan (PH) memulakan strategi “27-0” merujuk kepada kesediaan untuk mencabar belanjawan semua kementerian dengan menggunakan undi belah bahagi walaupun ini bermakna mereka akan kalah kesemuanya.Ini dilakukan selepas kegagalan mengadakan undi belah bahagi Belanjawan 2021 pada peringkat dasar minggu lepas yang menyebabkan kemarahan penyokong-penyokong tegar mereka.Sumber PKR memberitahu MalaysiaNow ahli Parlimen PH diarahkan meminta undi belah bahagi untuk belanjawan 27 kementerian selepas perbahasan pada peringkat jawatankuasa bermula semalam.“Tindak balas hebat daripada penyokong adalah tidak dijangka dan terdapat ramai yang mula merasakan PH adalah pembangkang yang lemah,” kata pemimpin yang dekat dengan kepimpinan tertinggi parti itu.Langkah ini dilihat untuk memulihkan imej gabungan itu selepas pemimpin PH dikritik hebat kerana mengikut arahan saat akhir Anwar Ibrahim agar tidak meminta undi belah bahagi pada peringkat dasar Belanjawan 2021, kerana dikatakan tidak mahu ia dilihat sebagai undi percaya kepada Perdana Menteri Muhyiddin Yassin.Semalam PH dan ahli Parlimen pembangkang lain meminta undi belah bahagi peruntukan belanjawan bagi Jabatan Perdana Menteri dan Kementerian Kewangan, tetapi gagal untuk menolak kerana tidak cukup angka.Difahamkan, pembangkang tidak cukup angka disebabkan ketidakhadiran semua ahli Parlimen Warisan.Selain itu, antara yang tidak hadir semalam ialah pengkritik-pengkritik utama kerajaan Perikatan Nasional (PN) seperti bekas perdana menteri Najib Razak, Presiden Umno Ahmad Zahid Hamidi dan pemimpin veteran Tengku Razaleigh Hamzah.Baki 25 lagi belanjawan kementerian akan dibahaskan pada hari-hari mendatang.Dua perbahasan awal semalam ialah berhubung peruntukan Jabatan Perdana Menteri dan Kementerian Kewangan yang diluluskan dengan undi majoriti daripada ahli-ahli Parlimen.Dalam dua undi belah bahagi tersebut, PH mendapat 95 undi manakala kerajaan PN mendapat 105 dan 107 undi.Langkah memaksa undi belah bahagi diungkapkan Presiden Amanah Mohamad Sabu di Dewan Rakyat semalam, dimana beliau mengumumkan bersedia bagi 25 kementerian lagi.“Kalah 27-0 pun tak apa,” katanya.Mohamad adalah antara ahli Parlimen yang tidak berusaha mengadakan undi belah bahagi semasa peringkat dasar Belanjawan 2021, walaupun beberapa ahli Parlimen Amanah melakukannya.Bekas perdana menteri Dr Mahahir Mohamad minggu lalu menyelar ahli-ahli Parlimen PH yang tidak bangun menuntut undi belah bahagi, mengatakan mereka kini mengiktiraf “kerajaan pintu belakang” PN walaupun sebelum ini berkali-kali berusaha menjatuhkannya.Bekas pemimpin PKR Musli Oli berkata pembangkang tidak akan berjaya memulihkan imej mereka dengan strategi ini.“Saya tidak fikir perkataan blok pembangkang masih relevan pada situasi sekarang. Jelas pembangkang tidak lagi sepakat. Berpecah kepada beberapa kumpulan, team Dr Mahathir Mohamad dan Anwar,” katanya kepada MalaysiaNow.Katanya, Anwar tidak mempunyai pilihan selepas Menteri Kewangan Tengku Zafrul Aziz membuat penyesuaian dengan tuntutan pembangkang semasa ucapan penggulungan Belanjawan 2021.“Kalah 27-0 pun tak apa,” katanya.“Itu juga satu petanda usaha meminta undi belah bahagi pada peringkat jawatankuasa juga tidak akan berjaya,” katanya.Musli bagaimanapun berkata, penyokong PH tidak akan berubah arah sokongan.“PKR dan DAP memang ada penyokong tegar. Hanya sebahagian kecil sahaja yang dipengaruhi isu semasa,” katanya.“Berbeza dengan penyokong Mahathir dan Amanah. Penyokong mereka sebahagian besar dipengaruhi isu semasa.”Katanya Anwar masih mempunyai pengaruh yang besar dalam PH sehinggakan arahan pada saat akhirnya dipatuhi majoriti ahli Parlimen pembangkang.Penganalisis politik Kamarul Zaman Yusoff juga sependapat strategi “27-0” hanya untuk menggembalikan imej PH tetapi ia adalah usaha yang sia-sia.“Mungkin naik sedikit imej mereka dalam kalangan penyokong mereka atas semangat juang, tetapi pada masa sama akan meruntuhkan semangat juang penyokong yang kini tahu mereka sememangnya tidak mempunyai angka yang cukup untuk mengalahkan pihak kerajaan,” katanya.“Tindakan menentang ini juga akan merosakkan apa-apa imej baik yang mereka cuba dapatkan dengan tidak menentang Belanjawan 2021 pada peringkat dasar, khususnya tentang akur kepada titah Yang di Pertuan Agong,” katanya kepada MalaysiaNow.


KKM, SPR bincang protokol selamat bagi pengundi PRU15 positif Covid

Kementerian kesihatan (KKM) sedang berbincang dengan Suruhanjaya Pilihan Raya (SPR) bagi membangunkan protokol selamat untuk pengundi positif Covid-19 keluar mengundi pada Pilihan Raya Umum Ke-15 (PRU15), kata menterinya Khairy Jamaluddin.“Covid-19 akan berada dengan kita. Kalau kita nafikan hak mereka (pengundi positif) untuk mengundi, kita nafikan hak berperlembagaan,” katanya dalam sidang media selepas melancarkan Laporan Tahunan Clinical Research Malaysia (CRM) 2021 dan Laporan Projek Realisasi Fasa Satu (P1RP) hari ini.Pada hari mengundi bagi Pilihan Raya Negeri (PRN) Johor 12 Mac lepas, seorang pengundi dikenakan kompaun RM1,000 kerana hadir ke pusat mengundi walaupun masih dalam tempoh kuarantin selepas dijangkiti Covid-19.Khairy berkata KKM dan SPR sedang memikirkan langkah terbaik untuk pengundi positif Covid-19 keluar menjalankan tanggungjawab kepada negara.“Ada kata bagi mereka undi pos tetapi kalau dijangkiti Covid-19 sehari atau dua hari sebelum (hari mengundi) macam mana?“Jika mereka ingin pergi mengundi pula, siapa yang akan bawa mereka, atau bawa mereka ke saluran mana. Adalah kita akan ada saluran khusus untuk pesakit Covid-19. Jadi perkara ni semua melibatkan masa sedikit,” katanya.Khairy berkata kesihatan awam perlu dijadikan keutamaan penting apabila membincangkan soal PRU15 dan tarikh ia bakal diadakan.“Kita perlu cari masa paling sesuai iaitu masa dan tempoh risiko paling rendah untuk adakan PRU15 kerana ia libatkan ramai orang keluar berkempen dan mengundi,” katanya.Perdana Menteri Ismail Sabri Yaakob sebelum ini dilaporkan berkata isu pembubaran Parlimen bagi memberi laluan kepada PRU15 akan dibincangkan dalam kalangan lima pemimpin utama Umno atau disebut “top five”, dan menurutnya jika Umno yakin mampu menang, pilihan raya tidak akan dilengahkan walaupun sesaat.Sementara itu Khairy berkata KKM sedang mengkaji kesan varian Covid-19 jenis Omicron BA.2 di negara ini. “Sekarang kita berdepan Omicron BA.2 dan bagaimana kesannya terhadap satu-satu kes dan kesan serius sedang dikaji supaya kita dapat buat satu rumusan ke arah menuju pandemik,” katanya.


43.7% dewasa terima dos penggalak

Sebanyak 230,020 individu dewasa di Malaysia menerima dos penggalak vaksin Covid-19 semalam, menjadikan jumlah kumulatif dos penggalak diberikan kepada populasi berkenaan sebanyak 10,235,759 atau 43.7%.Berdasarkan data kementerian kesihatan (KKM) menerusi laman CovidNow, sebanyak 22,913,483 atau 97.9% daripada populasi dewasa telah lengkap menerima vaksinasi, manakala 23,191,008 individu atau 99.1% daripada kumpulan itu menerima sekurang-kurangnya satu dos suntikan vaksin Covid-19.Bagi remaja berumur 12 hingga 17 tahun, sebanyak 2,778,389 individu atau 88.3% telah lengkap vaksinasi, manakala 2,863,086 individu atau 91% telah menerima sekurang-kurangnya satu dos vaksin.Statistik harian menunjukkan sejumlah 234,983 dos vaksin telah diberikan semalam melibatkan 1,641 dos pertama dan 3,322 dos kedua, menjadikan jumlah kumulatif dos vaksin yang diberikan menerusi Program Imunisasi Covid-19 Kebangsaan (PICK) meningkat kepada 61,778,396 dos.Sementara itu, menurut portal Github KKM, 22 kematian dilaporkan semalam dengan Selangor merekodkan tujuh kes, diikuti Perak dengan tiga kes, masing-masing dua kes di Johor, Negeri Sembilan, Sabah dan Terengganu manakala di Kedah, Kelantan, Pahang dan Sarawak masing-masing satu kes.


Perbincangan agihan kerusi PN dijangka 5 Jun ini

Perbincangan berkaitan agihan kerusi antara parti komponen dalam Perikatan Nasional (PN) bagi menghadapi Pilihan Raya Negeri (PRN) dijangka diadakan pada 5 Jun depan.
Naib Presiden PAS, Ahmad Samsuri Mokhtar berkata jawatankuasa perunding daripada parti komponen akan menghadiri pertemuan itu bagi membuat keputusan, yang akan dibawa ke Majlis Presiden PN.
"Sebelum ini kita dah adakan pertemuan untuk bincang kerusi, tetapi ada beberapa pemimpin parti (komponen) yang tak dapat hadir atas sebab-sebab tertentu. Jadi kami jawatankuasa perunding duduk dan bincang (agihan kerusi) pada 5 Jun ini," katanya.
Beliau berkata demikian ketika ditemui selepas Majlis Perasmian Dana Sumbangan Pendidikan Yayasan Pendidikan Maidam (YPM) di Kuala Terengganu, hari ini.
Samsuri yang juga Menteri Besar Terengganu berkata sebarang isu yang tidak dapat diselesaikan dalam mesyuarat berkenaan akan dibawa ke Majlis Presiden untuk pertimbangan dan keputusan akhir.


Kerajaan lanjutkan setahun lagi kenderaan e-hailing capai usia 10 tahun, kata menteri

Kerajaan melanjutkan satu tahun lagi bagi kenderaan e-hailing yang sudah mencapai usia 10 tahun, kata Menteri Pengangkutan Wee Ka Siong.Beliau berkata, langkah itu akan meringankan beban pemandu yang terjejas disebabkan krisis Covid-19 dan tidak perlu mengganti kenderaan mereka selepas mencapai had 10 tahun.“Saya ingin umumkan untuk tempoh Covid-19 ini, usia kenderaan awam saya lanjutkan secara automatik selama satu tahun. Bermaksud dulu 10 tahun tak boleh lanjut lagi tapi kita lanjutkan lagi setahun.“Kita akan melihat keadaan ini sebagai satu contoh, kalau tidak mereka kena tukar, mereka tidak ada duit jadi inilah kemampuan yang kementerian ada yang kita boleh buat, kuasa yang ada pada kita untuk lanjutkan usia dia.“Kalau tidak dulu tertakluk kepada pemeriksaan yang lebih ketat tapi sekurang-kurangnya kita lanjutkan usia untuk membantu mereka. Saya rasa ramai pengusaha teksi faham,” katanya ketika menggulung bagi kementerian pengangkutan di peringkat jawatankuasa di Dewan Rakyat hari ini.Sebelum ini, Persatuan Automotif Malaysia (MAA) pernah mengusulkan cadangan tempoh hayat kenderaan, sebuah skim pelupusan kenderaan dengan pampasan atau rebat.“Di bawah cadangan ini, pemilik yang kenderaan mereka sudah berusia lebih 10 tahun akan diberi rebat sehingga RM5,000 untuk mereka ‘trade-in’ kenderaan terbabit dengan yang baru dari jenama pengeluar tempatan.”


Dewan Rakyat akan bahas statistik kanak-kanak jadi yatim akibat Covid-19

Statistik kanak-kanak menjadi anak yatim disebabkan kehilangan ibu bapa yang meninggal dunia akibat Covid-19 merupakan antara isu bakal dikupas pada persidangan Parlimen hari ini.Menurut Aturan Urusan sidang Dewan Rakyat, perkara itu terkandung semasa sesi pertanyaan-pertanyaan bagi jawab lisan yang akan diajukan Hannah Yeoh (DAP-Segambut) kepada menteri pembangunan wanita, keluarga dan masyarakat.Yeoh turut meminta kementerian itu menyatakan langkah yang diambil dalam penjagaan dan kebajikan kanak-kanak tersebut.Azizah Mohd Dun (Bersatu-Beaufort) pula akan meminta menteri komunikasi dan multimedia menyatakan langkah proaktif diambil untuk membendung penyalahgunaan media sosial yang mencetuskan suasana kegusaran dalam kalangan orang ramai terutamanya berkaitan vaksin Covid-19.Dalam sesi soal jawab lisan itu juga, Anwar Ibrahim (PKR-Port Dickson) meminta menteri tenaga dan sumber asli menyatakan sejauh mana pemantauan aktiviti pembalakan di kawasan yang digazet sebagai hutan simpanan dan tindakan diambil terhadap kes pelanggaran.Persidangan Dewan Rakyat hari ini juga akan menyambung semula perbahasan titah diraja.Mesyuarat Penggal Keempat Parlimen ke-14 adalah sidang Parlimen yang pertama di bawah kerajaan pimpinan Perdana Menteri Ismail Sabri Yaakob.Persidangan Dewan Rakyat kali ini akan berlangsung selama 17 hari hingga 12 Oktober.


Anwar punca PH tumbang, kata Dr Mahathir

Dr Mahathir Mohamad menyalahkan Anwar Ibrahim kerana menjadi punca kejatuhan pentadbiran Pakatan Harapan (PH) pada 2020, mengatakan beliau akan terus menjadi perdana menteri jika bukan kerana presiden PKR itu.Dalam wawancara Utusan Malaysia, beliau berkata ia juga dapat menghalang Barisan Nasional (BN) dan Umno daripada kembali menduduki kepimpinan kerajaan negara ketika ini.“Kalau tak sabit dia (Anwar), saya hari ini jadi perdana menteri. Pasal bila saya letak jawatan, Agong mahu setiap 220 ahli Parlimen tulis siapa yang mereka pilih. Saya fikir PH akan letak nama sayalah, pasal saya daripada PH.“Tetapi Anwar kata dia ada banyak sokongan, tapi dia orang (PH) bagi kepada Anwar 92 undi, saya dapat 62, bukan daripada PH, daripada parti lain orang lain saya tak tahu siapa.Mahathir berkata jika beliau mendapat 92 undi dari PH, beliau akan ada 154 undi sokongan ahli Parlimen beliau akan kekal menjadi perdana menteri. “Tapi dia bagi saya kalah, dia pun kalah,” katanya.Pada Pilihan Raya Umum ke-14, 2018, PH mengalahkan BN yang memerintah kerajaan lebih enam dekad.Bagaimanapun, selepas 22 bulan menduduki Putrajaya, gabungan itu tumbang ekoran desakan dalaman supaya Mahathir meletakkan jawatanya sebagai perdana menteri bagi memberikan laluan kepada Anwar seperti yang dipersetujui bersama.Pentadbiran kerajaan kemudiannya diambil alih Perikatan Nasional (PN) dipimpin Presiden Bersatu Muhyiddin Yassin yang menyaksikan Umno kembali menganggotai Kabinet persekutuan.Namun Muhyiddin hilang majoriti pada tahun lalu selepas ahli Parlimen Umno yang bersekutu dengan presidennya, Ahmad Zahid Hamidi dan bekas perdana menteri Najib Razak.Ismail Sabri Yaakob yang merupakan naib presiden Umno telah menggantikan Muhyiddin selepas menerima sokongan Bersatu dan PAS.Dalam wawancara itu juga Mahathir turut bercakap mengenai keperluan pendekatan “khemah besar” dalam kalangan pembangkang bagi menghadapi pilihan raya umum akan datang.Beliau setuju langkah tersebut merupakan satu-satunya cara untuk menumpaskan BN, namun bertegas akan menolak menyertainya jika diketuai Anwar atau Muhyiddin.


Kuwait bentuk kerajaan baharu

Perdana Menteri Kuwait Sheikh Ahmed Nawaf Al-Ahmad Al-Sabah membentuk kerajaan baharu pada Ahad.
Sheikh Ahmed dilantik semula sebagai perdana menteri oleh putera mahkota pada Mac, dua bulan selepas kerajaannya meletak jawatan berikutan pertikaian dengan Parlimen.
Kerajaan baharu itu termasuk 14 menteri Kabinet, lapor Agensi Anadolu memetik Agensi Berita KUNA.
Pembentukan kerajaan dibuat beberapa hari selepas Speaker Parlimen Marzouq Al-Ghanim merayu kepada raja-raja negara itu untuk campur tangan bagi menyelesaikan krisis antara parlimen dan perdana menteri.
Perselisihan faham antara Parlimen dan kerajaan sering membawa kepada peletakan jawatan Kabinet di negara Teluk itu.


Thailand jelaskan mengapa berkecuali dalam undian PBB ke atas Rusia

Thailand mengambil tindakan berkecuali dalam undian Pertubuhan Bangsa-Bangsa Bersatu (PBB) terhadap “percubaan pengilhakan haram” Rusia ke atas empat wilayah yang diduduki sebahagiannya di Ukraine, atas alasan bahawa undian dijalankan dalam “suasana dan situasi yang tidak menentu dan penuh emosi”.
Duta dan Wakil Tetap Thailand ke PBB Dr Suriya Chindawongse berkata Thailand memilih untuk berkecuali kerana kutukan sedemikian akan mengurangkan peluang untuk berdiplomasi semasa krisis, dan seterusnya mungkin mendorong dunia ke ambang perang nuklear dan keruntuhan ekonomi global.
Dalam penjelasannya selepas Pengundian Sesi Khas Kecemasan Ke-11 Perhimpunan Agung PBB, beliau berkata sudah menjadi dasar lama dan konsisten Thailand untuk menentang ancaman atau penggunaan kekerasan terhadap integriti wilayah mana-mana negara, dan pemerolehan wilayah negara lain secara paksa tanpa provokasi.
Beliau berkata Thailand berdukacita di atas kemusnahan fizikal, sosial dan kemanusiaan di Ukraine serta kesusahan melampau yang dihadapi rakyat negara itu.
“Oleh itu, kami menekankan perlunya semua pihak berkepentingan dalam tragedi di Ukraine untuk mengurangkan konflik dan keganasan dan berusaha mencari kaedah aman dalam menyelesaikan perbalahan secara pragmatik selain menjaga kepentingan semua pihak yang terlibat.
PBB pada Rabu meluluskan resolusi yang disokong majoriti anggota, menggesa negara anggota tidak memperakui empat wilayah Ukraine yang diilhakan oleh Rusia susulan referendum yang dijalankan lewat bulan lepas.
Ia juga menuntut Moscow membatalkan “cubaan pengilhakan haram itu”.
Sejumlah 143 daripada 193 negara mengundi menyokong resolusi yang “mempertahankan prinsip” Piagam PBB bahawa wilayah Donetsk, Kherson, Luhansk dan Zaporizhzhia diduduki sementara oleh Rusia akibat pencerobohan, melanggar integriti wilayah, kedaulatan dan kemerdekaan politik Ukraine.
Empat negara menyertai Rusia mengundi menentang resolusi itu - Syria, Nicaragua, Korea Utara dan Belarus, manakala 35 negara lagi berkecuali daripada pengundian, termasuk rakan strategik Rusia, China.
Pada April, Thailand antara 58 negara yang berkecuali dalam pengundian PBB untuk meggantung Rusia daripada Majlis Hak Asasi Manusia PBB.


Sultan Perak mahu pimpinan parti pastikan pilihan raya tidak gugat kestabilan negara

Kepimpinan parti politik bertanggungjawab memastikan pilihan raya di negara ini tidak menjadi medan pencetus yang boleh menggugat kestabilan negara dan menjejaskan keharmonian warga, kata Sultan Perak Sultan Nazrin Shah.Nazrin berkata isu sensasi yang menyalakan bara perkauman serta meniupkan sentimen agama dalam meraih undi semasa berkempen akan menyulitkan usaha penyatupaduan, memisah dan merenggangkan hubungan rakyat pelbagai latar belakang seterusnya membatalkan usaha membina negara bangsa yang stabil, aman, makmur lagi sejahtera.“Negara bangsa yang stabil, aman, makmur lagi sejahtera, lebih besar nilainya dan tidak harus dileburkan dengan pendekatan politik yang memilih untuk berkerat rotan berpatah arang hingga akhirnya yang menang menjadi arang, yang kalah menjadi abu,” titah baginda ketika melancarkan buku Pilihan Raya Demokrasi Malaysia: Tanding, Pilih, Menang, Tadbir hari ini.Baginda bertitah memilih kerajaan menerusi pilihan raya merupakan urusan serius kerana nasib rakyat dan negara bergantung pada mereka yang diberikan kuasa untuk membentuk kerajaan.Sehubungan itu, Nazrin berkata pengundian hendaklah berasaskan pemikiran yang rasional berteraskan fakta dan bukannya berasaskan sentimen serta emosi.Menurut Nazrin, pilihan raya yang bebas dan adil membolehkan rakyat, parti, calon dan media menikmati hak asasi mereka merangkumi kebebasan bersuara, berpersatuan, bergerak dan berhimpun, bebas daripada ugutan, tekanan serta keganasan selain bebas mendapat akses kepada maklumat dan kemudahan media.Beliau berkata pilihan raya yang dilaksanakan secara bebas dan adil bukan sahaja berjaya meningkatkan keyakinan dan penyertaan rakyat malah menjadi satu piawaian antarabangsa terhadap tahap keutuhan hak asasi setiap warganegara.“Cara sesuatu pilihan raya dikendalikan turut mencerminkan tahap pemikiran, intelek, kematangan, meluhurkan perlembagaan dan mendaulatkan undang-undang, tahap integriti, keikhlasan dan amalan ketelusan pentadbiran sesebuah negara,” kata Nazrin.Selain itu, Nazrin turut berkata Suruhanjaya Pilihan Raya (SPR) ibarat pengadil yang mengendalikan urusan persaingan antara calon dan parti politik semasa pilihan raya wajib, pada setiap masa, bersikap berkecuali terhadap mana-mana pihak.“Demi memastikan kedaulatan dan kemuliaan takhta pemerintahan tidak tercemar, SPR sebagai badan yang dilantik Yang di-Pertuan Agong, wajib menjunjung titah ketaatsetiaan dengan menguruskan pilihan raya secara yang boleh dipercayai, bebas dan adil, berkecuali, mengamalkan kesaksamaan yang tidak boleh dipertikai serta ketelusan yang tidak diragui.Menyentuh penurunan had usia layak mengundi kepada 18 tahun, Sultan Nazrin bertitah ia hendaklah ditafsirkan sebagai peluang yang memberikan kuasa lebih besar kepada anak muda untuk memilih pemimpin dan mencorakkan kerajaan.Selain itu, beliau berkata anak muda perlu dibimbing agar memiliki tahap literasi politik yang berupaya memahami erti dan amalan demokrasi yang sihat, memahami sistem kerajaan, sistem pentadbiran, proses pembentukan kerajaan dan elemen yang wajib dimiliki oleh pemimpin.Nazrin menambah susulan pindaan rang undang-undang yang menurunkan had usia layak mengundi daripada 21 kepada 18 tahun, lebih 7 juta orang dijangka terdaftar secara automatik sebagai pengundi baru pada Pilihan Raya Umum (PRU) Ke-15, meningkat lebih 50% berbanding bilangan pengundi berdaftar semasa PRU14.Mengenai buku Pilihan Raya Demokrasi Malaysia: Tanding, Pilih, Menang, Tadbir setebal 760 halaman, Sultan Nazrin bertitah ia merupakan satu dokumentasi yang merekodkan pelbagai aspek pilihan raya, merangkumi sejarah, perundangan, proses, ulasan, pandangan dan saranan.Nazrin berkata penerbitan itu bertujuan mengilmukan rakyat supaya lebih berpengetahuan dan memahami peranan sebagai pengundi.Buku terbitan Universiti Malaya itu adalah karya bekas pengerusi SPR Ab Rashid Ab Rahman bersama Ahli Jawatankuasa Khas Pembaikan Sistem dan Undang-Undang Pilihan Raya G Manimaran, yang sebelum ini merupakan wartawan akhbar tempatan.


Kes harian lepasi 4,700 jangkitan, tiada korban direkodkan

4,711 kes baru Covid-19 direkodkan semalam menjadikan jumlah keseluruhan sebanyak 4,914,557 kes.
Sebanyak 3,120 pesakit turut dilaporkan sembuh, menjadikan jumlah keseluruhan kes sembuh sebanyak 4,843,468.
Ketika ini, 34,609 kes aktif direkodkan di mana 32,956 atau 95.2% daripadanya menjalani kuarantin kendiri.
Tiada pesakit di pusat kuarantin sementara dan 1,586 (4.6%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 67 kes dan 47 daripadanya memerlukan bantuan alat pernafasan.
Tiada kes kematian dicatatkan menjadikan keseluruhan korban akibat wabak itu kekal sebanyak 36,480 orang.


Mampukah selebriti pengaruhi peminat dalam kempen PRU15?

Bagaikan satu tradisi, golongan artis menjadi sangat laris setiap kali tiba musim pilihan raya.
Namakan sahaja, pasti ada penyanyi, pelakon mahupun pembikin filem akan mencanang jasa dan perjuangan pemimpin-pemimpin parti politik pilihan mereka di pentas ceramah masing-masing.
Berbekalkan jutaan pengikut di media sosial, golongan ini dilihat sebagai figura yang berpengaruh dalam masyarakat.
Selain bakat yang dimiliki, pandangan dan pendirian mereka dalam berpolitik turut mendapat perhatian para peminat.
Ketua Penyelidik O2 Research Malaysia, Anis Anwar Suhaimi berkata selebriti sememangnya mempunyai peranan tertentu dalam politik meskipun bukan sebagai wakil rakyat.
Menurut Anis, pengaruh yang dimiliki oleh golongan tersebut bergantung kepada reputasi, populariti dan latar belakang pendidikan masing-masing.
Katanya, terdapat tiga bentuk pengaruh yang boleh diberikan oleh selebriti ketika turun membantu kempen parti politik.
Pertama, kata Anis, memberi advokasi tentang isu semasa yang menjadi kepentingan awam seperti kos sara hidup ataupun urus tadbir pemimpin yang beri kesan kepada kehidupan seharian rakyat.
"Maka, peminat atau orang awam akan menghargai keprihatinan oleh selebriti dalam menggunakan kelebihan popularitinya menyampaikan suara rakyat," katanya kepada MalaysiaNow.
Anis kini aktif menjalankan kajian tentang tingkah laku politik dan politik minoriti selain penyelidikan dalam kajian etnik.
Di luar negara seperti Amerika Syarikat (AS) dan United Kingdom (UK), sokongan selebriti boleh menjadi alat golongan berkuasa untuk mempengaruhi pengundi, meskipun impaknya boleh bercampur aduk dan menerima pelbagai reaksi.
Sementara di Malaysia, nama-nama seperti Rosyam Nor; Wan Aishah Wan Ariffin, Zainal Abidin, Norman KRU, Khir Rahman, Zizie Ezette dan Anne Ngasri antara mereka yang aktif berkempen untuk parti politik pada siri pilihan raya umum (PRU) lalu.
Mengulas lanjut, Anis berkata selebriti juga berpengaruh dalam menyalurkan sokongan kepada pemimpin atau parti yang dirasakan mereka layak untuk diketengahkan.
Ini termasuk menyokong manifesto atau idea yang dicadangkan oleh pemimpin atau parti itu.
Manakala ketiga ialah selebriti menyebarkan ideologi menerusi karya-karya seni mereka.
Paling terbaru, kata Anis, idea nasionalisme yang dibawa dalam filem pecah panggung, Mat Kilau sebagai antara contoh nyata penerapan sebuah sistem nilai dalam kalangan penonton.
"Dalam konteks ini, selebriti berperanan besar sebagai pengabsah terhadap sesebuah nilai atau ideologi yang sedang dipegang oleh pengikut mereka kerana kredibiliti yang dimilikinya.
"Nilai atau ideologi ini akan memberi kesan langsung atau tidak langsung kepada sokongan bagi parti-parti politik di mana peminat akan mengikuti parti yang dipromisikan oleh selebriti tersebut jika nilainya adalah selari dengan mereka."
Penerimaan rakyat
Dalam pada itu, seorang penyanyi, pengacara TV dan pelakon mahu dikenali sebagai “S” berkata penglibatan dalam kempen politik amat menyeronokkan.
Dia yang aktif mengikut kempen sebuah parti politik di Semenanjung Malaysia sejak PRU12 kerana mempunyai hubungan rapat dengan anak perempuan seorang ahli Parlimen berkata wang ringgit menjadi faktor utama dan pengalaman itu "amat menyeronokkan."
Dia menyifatkan, bayaran yang diberikan untuk mengikut program-program parti politik sepanjang kempen amat lumayan selain kos makanan dan penginapan ditanggung oleh parti.
"Selain wang ringgit, saya turun berkempen kerana kenal rapat dengan pemimpin tersebut. Saya dan anaknya jadi rakan sejak sekolah.
"Kempen PRU juga jadi peluang untuk saya berjumpa dengan peminat di kawasan luar bandar. Mereka betul-betul tunjukkan yang mereka teruja melihat artis datang ke kampung. Ia buat saya rasa terharu," katanya.
Bagaimanapun, menurut S, amat sukar untuk mendapatkan kepercayaan peminat apabila melibatkan hal-hal politik.
Ini memandangkan mereka yang hadir ke program kempen sebagai peminat dan tidak meletakkan diri mereka sebagai pengundi.
"Ada negeri macam Kelantan, langsung tak peduli kalau artis turun kempen.
“Mereka seperti tak suka hiburan. Ini ketika mula-mula saya turun kempen, mungkin 10 hingga 12 tahun lepas."
Atas sebab itu, menurut S, ramai rakan-rakan selebritinya gagal dalam kerjaya politik.
Pandangan S selari dengan kenyataan Anis.
Anis menegaskan, bagi selebriti mempromosikan sesebuah parti politik secara langsung adalah sukar kerana peranannya di mata umum sebagai penghibur, bukannya pemimpin.
Bagaimanapun, katanya masih ada selebriti yang berjaya mendaki tangga kerjaya dalam arena politik.
Contohnya, anak bekas ketua menteri Melaka ke-8, Dira Abu Zahar yang sebelumnya aktif berlakon kini bergelar ahli Dewan Undangan Negeri (Adun) Rim selepas memenangi pilihan raya negeri itu November tahun lalu.
"Namun ramai tidak mendapat tempat dalam perwakilan kerana rakyat menyedari perbezaan antara bakat seni dan juga bakat kepimpinan untuk negara."


132 mangsa pesawat terhempas China Eastern disahkan terkorban

132 penumpang pesawat yang terhempas ke kawasan pergunungan di selatan China minggu lalu disahkan meninggal dunia, kata pihak berkuasa penerbangan awam negara itu.Keluarga mangsa nahas telah menunggu selama beberapa hari hasil usaha pasukan penyelamat mencari mangsa yang masih hidup di kawasan hutan akibat nahas yang berlaku berhampiran bandar Wuzhou, wilayah Guangxi.“Semua 123 penumpang dan sembilan lagi krew penerbangan MU5735 syarikat penerbangan China Eastern telah terbunuh dalam nahas 21 Mac,” kata Hu Zhenjiang, timbalan ketua pengarah Pentadbiran Penerbangan Awam China, memberitahu sidang akhbar.“Identiti 120 mangsa nahas telah dikenal pasti melalui ujian DNA.”Pegawai penerbangan juga turut mengesahkan mereka telah menemui kotak hitam yang dipercayai perakam suara di kokpit pesawat, di mana ia memberikan petunjuk penting kepada punca nahas tersebut.Sebelum ini, punca kejadian telah membingungkan pihak berkuasa penerbangan di mana mereka menelusuri kawasan nahas bagi mendapatkan petunjuk punca kejadian yang hampir dilihat sebagai nahas paling buruk di China sepanjang hampir 30 tahun.Nahas itu juga turut mencetuskan respons orang ramai yang turut menggesa Presiden Xi Jinping mengarahkan siasatan ke atas punca kejadian.Pekeliling mengenai keselamatan penerbangan juga turut disebarkan ke seluruh sector penerbangan sejak nahas tersebut berlaku.Notis Majlis Negeri dan kementerian pengurusan kecemasan pada Rabu turut menggesa industri penerbangan di seluruh lembaga supaya “meneliti dan menguruskan potensi bahaya terhadap keselamatan penumpang”.


Lebih 1,800 petugas kesihatan kontrak diperlukan KKM

Kementerian Kesihatan (KKM) mengemukakan permohonan kepada Jabatan Perkhidmatan Awam dan Kementerian Kewangan bagi melantik seramai 1,899 petugas kesihatan secara kontrak.Menterinya, Dr Adham Baba berkata permohonan itu dihantar pada 9 Oktober lalu bertujuan menyokong perkhidmatan kesihatan dalam tempoh penularan wabak Covid-19.“Permohonan dikemukakan itu selaras dengan persetujuan kerajaan agar Kementerian Kesihatan dipertimbangkan untuk menambah petugas kesihatan kepada 2,000 lantikan secara kontrak seperti diluluskan oleh kerajaan di bawah pakej rangsangan ekonomi prihatin sebelum ini,” katanya dalam kenyataan hari ini.Jelasnya, antara petugas kesihatan sokongan tambahan yang dipohon adalah pegawai penyelidik, jururawat, penolong pegawai perubatan, penolong pegawai kesihatan persekitaran, juruteknologi makmal perubatan dan pembantu tadbir (perkeranian/operasi dan kewangan).Adham berkata petugas berkenaan akan ditempatkan di kemudahan kesihatan seperti hospital, klinik kesihatan, makmal, Pejabat Kesihatan Daerah (PKD) serta Pusat Kesiapsiagaan dan Tindak Cepat Krisis (CPRC).“Mereka juga akan ditempatkan di stesen kuarantin di seluruh negara dan ditugaskan di pintu masuk antarabangsa seperti Lapangan Terbang Antarabangsa Kuala Lumpur agar urusan keluar dan masuk di pintu-pintu masuk antarabangsa dapat diuruskan dengan lebih lancar dan berkesan,” katanya.Jelasnya, antara petugas kesihatan sokongan tambahan yang dipohon adalah pegawai penyelidik, jururawat, penolong pegawai perubatan, penolong pegawai kesihatan persekitaran, juruteknologi makmal perubatan dan pembantu tadbir (perkeranian/operasi dan kewangan).Beliau berkata kerajaan sudah mengambil langkah segera bagi mengawal penularan wabak ini, antaranya mengenakan perintah kawalan pergerakan diperketatkan (PKPD) dan perintah kawalan pergerakan bersyarat (PKPB) di negeri dan lokaliti yang berkaitan.Katanya, KKM juga mengambil langkah proaktif dengan mobilisasi petugas kesihatan sedia ada dari negeri dan kemudahan kesihatan tertentu bagi membantu negeri atau kemudahan kesihatan yang memerlukan tambahan sumber manusia kesihatan.


Muhyiddin beritahu PBB vaksin Covid-19 mesti boleh diakses orang ramai

Vaksin Covid-19 apabila ditemukan, mesti boleh diakses oleh semua negara dan orang ramai, kata Perdana Menteri Muhyiddin Yassin.Ketika menyampaikan pendirian rasmi Malaysia di mesyuarat peringkat tinggi Perhimpunan Agung Bangsa-Bangsa Bersatu (UNGA) bersempena ulang tahun ke-75 UNGA, beliau berkata dalam aspek itu tidak sepatutnya ada sebarang bentuk diskriminasi.“Kita perlu ingat oleh kerana Covid-19 tidak mendiskriminasi, respons kita juga sepatutnya begitu,” katanya.Tambah Muhyiddin, virus merbahaya itu meragut banyak nyawa dan mendedahkan kapasiti sebenar dan keberkesanan sistem penjagaan kesihatan.Beliau berkata, ia juga memberikan impak yang sama besar terhadap sosio-ekonomi.Ini merupakan penampilan sulung Muhyiddin pada UNGA selepas menjadi perdana menteri pada Mac tahun ini.Mesyuarat ini dilaksanakan secara maya disebabkan pandemik Covid-19, dan perdana menteri menyampaikan ucapan dari pejabatnya di Putrajaya.


Jangkitan harian catat 367 kes, 9 lagi terkorban

367 kes baru Covid-19 direkodkan semalam menjadikan jumlah keseluruhan sebanyak 5,031,443 kes.
Sebanyak 398 pesakit turut dilaporkan sembuh, menjadikan jumlah keseluruhan kes sembuh sebanyak 4,983,170.
Ketika ini, 11,372 kes aktif direkodkan di mana 10,846 atau 95.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 502 (4.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 24 kes dan 12 daripadanya memerlukan bantuan alat pernafasan.
Sembilan kematian dicatatkan termasuk satu kes sebelum tiba di hospital menjadikan keseluruhan korban akibat wabak itu sebanyak 36,901 orang.


Jangkitan cacar monyet di AS cecah 10,000 kes

Kes cacar monyet yang disahkan di Amerika Syarikat melebihi angka 10,000, mencecah 10,392 kes pada Rabu, menurut data terbaharu yang dikeluarkan oleh Pusat Kawalan dan Pencegahan Penyakit (CDC), agensi kesihatan awam negara itu, lapor Xinhua.
Laporan CDC menunjukkan bahawa 1,391 kes cacar monyet yang disahkan dikesan pada Rabu. Ia kali pertama CDC melaporkan lebih 1,000 kes jangkitan harian untuk virus itu sejak yang pertama pada 17 Mei.
Kes yang disahkan di negara itu masih menyumbang hampir 30% daripada jumlah jangkitan global - 31,800 setakat ini, walaupun penduduk negara itu hanya di bawah 5% daripada populasi dunia.
Pentadbiran Biden Khamis lalu mengisytiharkan cacar monyet sebagai kecemasan kesihatan awam, lebih seminggu selepas Pertubuhan Kesihatan Sedunia mengisytiharkan wabak itu sebagai kecemasan global.
Pengkritik berkata pihak berkuasa AS bertindak terlalu perlahan dan tidak memenuhi permintaan untuk vaksin kerana bilangan kes terus meningkat.
Senator Negeri California Scott Wiener berkata kerajaan persekutuan sepatutnya boleh menyimpan stok vaksin Jynneos, vaksin cacar yang terbukti berkesan untuk cacar monyet.


Pekerja makin sedar mengenai hak mereka biarpun dicabuli ketika pandemik Covid-19

Kedudukan kewangan yang tidak stabil dan rasa terancam untuk hilang pekerjaan dalam tempoh pandemik Covid-19 menyebabkan golongan pekerja semakin mengambil berat terhadap hak dan tuntutan masing-masing di sisi undang-undang, akan tetapi ramai juga yang dicabul haknya, menurut badan peguam dan aktivis.Presiden Majlis Peguam Salim Bashir Bhaskaran berkata sektor perniagaan dan industri yang bergantung kepada keadaan ekonomi negara yang dipengaruhi keadaan ekonomi dunia mengakibatkan sumber kewangan pemain-pemain industri tersebut terjejas terus.Katanya, tanpa kemampuan kewangan, pemilik-pemilik syarikat tidak lagi mampu menggaji pekerja dan situasi itu membawa kepada ancaman baru terhadap kedudukan jawatan dan pekerjaan sehingga ramai pekerja diberhentikan majikan.“Tetapi pekerja yang diberhentikan kini sedar terhadap hak mereka mengikut Akta Kerja 1955 dan remedi yang boleh dituntut daripada majikan,” katanya kepada MalaysiaNow.Sistem Insurans Pekerjaan (SIP) Pertubuhan Keselamatan Sosial (Perkeso) pada Jun mendedahkan kadar kehilangan pekerjaan di negara ini meningkat sebanyak 42 peratus untuk suku pertama tahun ini (Q1 2020) disebabkan pandemik Covid-19.Selain itu menurut SIP, sejumlah 18,397 rakyat berusia lingkungan 45 tahun ke atas hilang pekerjaan selepas Perintah Kawalan Pergerakan (PKP) dilaksanakan untuk membendung penularan wabak itu.Dalam laporan bertajuk ‘Employment Outlook, the 1st Quarter of 2020, Volume 4/2020, The Impact of Covid-19 on Loss of Employment (LOE)’, SIP memaklumkan pandemik itu menjejaskan banyak perniagaan sehingga mengalami penurunan permintaan sebanyak 37 peratus atau tidak dapat beroperasi seperti biasa (42 peratus) selain kadar pengangguran dijangka mencecah 4% pada 2020 berbanding 3.2% semasa krisis kewangan Asia pada 1997 dan 3.7% ketika kegawatan ekonomi pada 2018.“Tetapi pekerja yang diberhentikan kini sedar terhadap hak mereka mengikut Akta Kerja 1955 dan remedi yang boleh dituntut daripada majikan,” katanya kepada MalaysiaNow.Timbalan Pengerusi Parti Sosialis Malaysia (PSM) S Arutchelvan memberitahu MalaysiaNow, mereka menerima laporan kes pencabulan hak pekerja lebih tinggi berbanding sebelum Covid-19 sehingga perlu membuka satu lagi pusat talian hotline bagi memastikan perkhidmatan yang lebih berkesan.Katanya, talian hotline Sistem Aduan Pekerja (Siap) dilancarkan semasa kerajaan melaksanakan PKP bermula Mac lalu dan melalui penganjuran forum webinar PSM, pihaknya mendapati rata-rata pekerja berasa kedudukan dan hak mereka semakin terancam.Menurut Arutchelvan, ramai yang masih keliru dengan tuntutan yang merupakan hak mereka seperti skim subsidi kerja, skim insurans pekerja dan lain-lain.Beliau berkata, ini mengakibatkan ramai dalam kalangan pekerja yang diambil kesempatan pihak majikan kerana tidak tahu apa-apa tentang hak mereka.“Kesedaran kini lebih tinggi daripada biasa kerana mereka semakin terancam.“Namun kerana perasaan gusar dan takut hilang kerja, ramai juga yang terima pelbagai pencabulan hak kerja misalnya paksaan potongan gaji, paksa ambil cuti dan sebagainya,” katanya kepada MalaysiaNow.Salim dari Majlis Peguam berkata, keprihatinan para pekerja terhadap hak-hak yang melindungi mereka didorong faktor tidak upaya menampung kewangan sendiri dan keluarga serta ketidakmampuan membayar kembali liabiliti yang ditanggung.Katanya, lebih mengeruhkan keadaan lagi jika mereka dibuang daripada syarikat tanpa ditunaikan hak dan pampasan yang sepatutnya diberikan mengikut lunas undang-undang.Salim menansihatkan golongan pekerja supaya peka terhadap hak mereka dengan mendapatkan khidmat nasihat undang-undang selain membuat aduan kepada kementerian sumber manusia sekiranya teraniaya.


RUU anti lompat parti dibentang hari ini

Pembentangan Rang Undang-Undang Perlembagaan (Pindaan) (No. 3) 2022 dan Peruntukan Larangan Ahli Parlimen Bertukar Parti bakal menjadi tumpuan Dewan Rakyat hari ini.
Rang undang-undang itu dijangka dibentang oleh Perdana Menteri Ismail Sabri Yaakob.
Sesi libat urus bagi pembentangan rang undang-undang itu bersama ahli Parlimen kerajaan dan pembangkang telah diadakan pada Isnin dan Selasa sebelum pembentangan serta perbahasan pada hari ini.
Menurut aturan urusan mesyuarat dalam laman sesawang rasmi Parlimen, Rang Undang-Undang Kawalan Produk Tembakau dan Merokok 2022 akan dibentangkan bagi bacaan kali pertama.
Sebelum ini, Menteri Kesihatan Khairy Jamaluddin berkata rang undang-undang itu bakal menjadi pemangkin kepada pengakhiran gejala merokok dalam kalangan generasi belia.
Turut menarik perhatian, isu impak perdagangan negara sejak Perjanjian Perkongsian Ekonomi Komprehensif Serantau (RCEP) berkuat kuasa di Malaysia pada Mac lepas.
Perkara itu dibangkitkan Ignatius Darell Leiking (Warisan-Penampang) yang bertanyakan Menteri Kanan Perdagangan Antarabangsa dan Industri pada sesi soal jawab.
Selain itu, isu kenaikan gaji anggota penguatkuasaan Jabatan Agama Islam Negeri dibangkitkan Wan Hassan Mohd Ramli (PAS-Dungun) kepada Perdana Menteri pada sesi sama.
Persidangan Dewan Rakyat kali ini berlangsung selama 12 hari hingga 4 Ogos.


Bekas pegawai Goldman tidak dilibatkan dalam pertemuan individu utama skandal 1MDB

Pasukan pembelaan Roger Ng berkata bekas jurubank Goldman Sachs itu tidak dilibatkan dalam beberapa pertemuan dengan beberapa individu utama yang dikaitkan dengan kes berkait penyelewengan dana 1MDB termasuk acara makan malam pada 2013 bersama Najib Razak.Sebaliknya, Mahkamah New York diberitahu pegawai atasan Ng, Tim Leissner adalah individu utama yang lebih banyak meluangkan masa dengan beberapa individu berprofil tinggi dikaitkan dengan penyelewengan dana 1MDB termasuk Low Taek Jho atau lebih dikenali sebagai Jho Low, menurut laporan Bloomberg.Ng yang merupakan satu-satunya pegawai Goldman yang dibicarakan berhubung skandal itu dituduh bersubahat bersama Leissner dan Low untuk menyelewengkan berbilion dolar daripada hasil jualan bon 1MDB.Bagaimanapun Leissner yang mengaku bersalah dan menjadi saksi pendakwaan terhadap Ng berkata beliau mengumpulkan lebih AS$60 juta dalam bentuk suapan dari Low dan mendakwa Ng dibayar lebih dari AS$35.1 juta.Peguam Ng yang memulakan pembelaan pada Khamis turut cuba menunjukkan bahawa Leissner bertemu dengan Low dan beberapa individu lain tanpa kehadiran Ng.Dalam keterangan yang dikemukakan di mahkamah, satu pesanan melalui Blackberry oleh Leissner kepada seorang lagi jurubank Goldman pada 2012, dipetik sebagai berkata: “Tolong jangan beritahu Roger (Ng) tentang pertemuan kita dengan kawan itu.”Ketika pesanan itu dihantar, Leissner, Low dan Ng berada di Hong Kong selepas satu transaksi jualan bon 1MDB dipersetujui.Goldman Sachs mengatur jualan tiga bon sebanyak AS$6.5 bilion untuk 1MDB.Daripada hasil jualan itu, pendakwa raya di AS dan Malaysia mengatakan sebanyak AS$4.5 bilion daripadanya diselewengkan.Dalam laporan perbicaraan yang sama, pihak pendakwaan turut dilaporkan berkata tidak lama selepas pertemuan di Hong Kong itu, satu akaun luar pesisir atas nama isteri Leissner membayar AS$2 juta rasuah kepada seorang penasihat kepada perdana menteri ketika itu Najib.Rekod tersebut bagaimanapun tidak menamakan penasihat terbabit.Dalam pada itu, pasukan pembelaan Ng turut menunjukkan Leissner menghadiri satu pesta hari jadi gala dianjurkan Low di Las Vegas sehari selepas transaksi tersebut dilakukan.Ketika pesta anjuran Low itu, nama Ng juga turut tidak disenaraikan sebagai tetamu.Pembelaan turut berkata Ng juga tidak berada di dalam kapal pesiaran pada Julai 2013 ketika Low memberi seutas rantai berlian 22 karat berwarna merah jambu kepada isteri Najib, Rosmah Mansor.Pembelaan mengatakan rantai berharga AS$23 juta dengan duit 1MDB.Pereka rantai itu, Lorraine Schwartz juga turut didakwa berada dalam kapal pesiaran tersebut.Selain itu, pasukan pembelaan turut menunjukkan Ng tidak bersama Leissner dan Najib ketika majlis makan malam di San Tropez, Perancis, beberapa hari selepas itu.Bahkan, pembelaan berkata Ng tidak berada di Eropah pada waktu tersebut.Pertuduhan terhadap Ng dijalankan selepas siasatan dilakukan terhadap kira-kira AS$6.5 bilion bon 1MDB yang dijual oleh Goldman pada 2012 dan 2013.Pendakwa raya berkata AS$4.5 bilion daripada jumlah jualan itu diselewengkan oleh pegawai kerajaan, jurubank dan rakan subahat mereka dalam salah satu skandal terbesar dalam sejarah Wall Street.Pada 2020, Goldman bersetuju membayar denda AS$3 bilion dan cawangannya di Malaysia turut mengaku bersalah di mahkamah AS.Pada 2018, Leissner mengaku bersalah bersubahat dalam pengubahan wang haram dan melanggar undang-undang anti rasuah sekali gus menjadi saksi utama pendakwaan dalam perbicaraan Ng.


Zafrul bendahari baru BN Selangor

Menteri Kewangan Tengku Zafrul Aziz diumumkan sebagai bendahari Barisan Nasional (BN) Selangor yang baru menggantikan Ketua Umno Sungai Besar Jamal Md Yunos.
Jamal pula dilantik sebagai ketua komunikasi BN Selangor.
Pengumuman itu dibuat oleh Noh Omar ketika berucap pada Majlis Penutup dan Makan Malam Konvensyen BN Selangor malam tadi di hadapan Pengerusi BN Ahmad Zahid Hamidi.
Noh, yang juga pengerusi BN Selangor, berkata pelantikan Zafrul adalah antara usaha untuk menawan semula negeri itu.
“Dengan sedikit rombakan, sekurang-kurangnya ia akan memberi semangat baru untuk kita terus berjuang untuk pastikan BN Selangor bangkit.
“Insya Allah, kita akan teruskan perjuangan untuk pastikan BN berkuasa dalam pilihan raya umum akan datang,” katanya.


PKP tak berfungsi tanpa kuasa darurat, kata bekas hakim Mahkamah Persekutuan

Bekas hakim Mahkamah Persekutuan Gopal Sri Ram menyambut baik pengisytiharan darurat Covid-19, mengatakan ia bukan sahaja dibenarkan oleh undang-undang, malah bertepatan dari sudut perubatan dan sepatutnya dilaksanakan ketika pertama kali dicadangkan pada tahun lepas.Sri Ram turut menyangkal pelaksanaan Perintah Kawalan Pergerakan (PKP) sudah memadai untuk memerangi pandemik Covid-19, mengatakan ia hanya akan berkesan jika dilaksanakan bersama pengisytiharan darurat.Beliau mengatakan apa yang dilalui baru-baru ini membuktikan betapa sukar bagi mengawal pergerakan orang ramai dalam usaha untuk meminimumkan penyebaran virus Covid-19.“Bukan mudah nak kawal orang ramai. Anda beritahu mereka supaya jangan ke Ipoh, mereka tetap akan ke sana. Anda beritahu mereka tolong jangan pergi ke Johor, tetapi di situlah tempat semua orang akan pergi, kerana mereka ingin tahu mengapa mereka dilarang pergi ke situ,” kata Sri Ram kepada MalaysiaNow.Semalam tiga pemimpin tertinggi Pakatan Harapan menuduh Perdana Menteri Muhyiddin Yassin ingin kekal berkuasa melalui pengisytiharan darurat, mengatakan pelaksanaan PKP sudah mencukupi untuk membantu pihak berkuasa untuk memerangi jangkitan Covid-19 yang setakat ini sudah meragut 559 nyawa.“Kami berpendapat bahawa undang-undang sedia ada, termasuk pelaksanaan PKP yang diumum semalam, adalah mencukupi untuk mengumpul segala sumber dan kekuatan bagi mengatasi wabak ini,” kata Anwar Ibrahim, Lim Guan Eng dan Mohamad Sabu dalam satu kenyataan yang ditandatangani bersama.Tetapi kata Sri Ram PKP itu sendiri sudah terbukti gagal.“PKP secara bersendirian tidak dapat berfungsi tanpa kuasa darurat dan kawalan ke atas kawasan terjejas, kerajaan tidak dapat berfungsi.“Hospital-hospital kini sesak. Perlu ada satu kuasa bagi menguruskan hospital-hospital atau bangunan swasta dan menukarkannya kepada fasiliti perubatan – bagi mereka kuasa,” tambahnya.Sri Ram turut menolak dakwaan pelaksanaan darurat melanggar kebebasan hak asasi.Tetapi kata Sri Ram PKP itu sendiri sudah terbukti gagal.“Tidak, meskipun Artikel 150(7) diketepikan, hak asasi kebal daripada dicabul,” katanya kepada MalaysiaNow, merujuk kepada peruntukan Perlembagaan Persekutuan.Di bawah Perkara 150(7), undang-undang yang digubal ketika darurat tidak boleh dicabar dalam mahkamah.Sri Ram berkata walaupun begitu, kebebasan hak asasi tidak boleh dicabuli, kerana struktur asas Perlembagaan.Beliau berkata perincian pengisytiharan darurat sudah dinyatakan dengan jelas.“Kebebasan bersuara tidak dirampas, dan tidak ada sebarang ordinan setakat ini diluluskan untuk menyekat kebebasan bersuara, tidak ada langsung.”Sri Ram mengatakan belum ada ordinan yang mengekang kebebasan bersuara atau membenarkan penahanan mana-mana individu tanpa melalui proses mahkamah.“Dan tiada ordinan telah diluluskan yang boleh diklasifikasikan sebagai berbahaya,” katanya.Pelaksanaan darurat yang diumumkan semalam dilakukan ketika lonjakan kes Covid-19 yang menyaksikan jumlah jangkitan harian mencapai empat digit.Langkah itu hadir selepas PKP dikuatkuasakan pada tengah malam tadi, yang bakal menyaksikan kawalan lebih ketat terhadap pergerakan orang ramai bagi mengekang penularan Covid-19.Muhyiddin mengatakan pelaksanaan darurat yang diperkenan oleh Yang di Pertuan Agong Sultan Abdullah Sultan Ahmad Shah bukanlah satu bentuk rampasan kuasa tentera, dan menambah institusi awam termasuk badan kehakiman akan beroperasi seperti biasa.Beliau mengatakan semua pilihan raya akan ditangguhkan, tetapi memberi jaminan ia akan diadakan secepat mungkin sebaik sahaja jawatankuasa khas darurat berpuas hati selepas Covid-19 terkawal.Sri Ram merasakan perintah darurat itu adalah satu langkah yang praktikal dalam menangkis sebarang gangguan dalam mengurus kerajaan, ketika beberapa pemimpin politik mengancam untuk menarik balik sokongan mereka terhadap blok kerajaan.“Ia demi kepentingan kesihatan orang ramai.“Kerajaan perlu berfungsi dengan baik,” tambahnya.


BN hantar Khairy bertanding di kerusi disandang PKR

Timbalan Presiden Umno Mohamad Hasan disahkan bertanding di kerusi Parlimen Rembau menggantikan Khairy Jamaluddin yang dipindahkan ke kerusi Parlimen Sungai Buloh.
Khairy sebelum ini menyandang kerusi Rembau selama tiga penggal sejak 2008 manakala Mohamad sebelum ini hanya bertanding di peringkat Dewan Undangan Negeri (DUN) Rantau sejak 2004.
Pada Pilihan Raya Umum ke-14 (PRU14), Khairy yang juga menteri kesihatan mempertahankan kerusi Rembau selepas meraih majoriti 4,364 undi menewaskan calon PKR, Roseli Abdul Ghani yang meraih 31,732 undi dan Mustafa dari PAS yang memperoleh 6,028 undi.
Ini bermakna, Khairy akan bertanding menentang Timbalan Ketua Penerangan PKR, R Ramanan yang menggantikan penyandang kerusi Parlimen Sungai Buloh, R Sivarasa.
Mohamad yang juga bekas menteri besar Negeri Sembilan pula akan menentang Juftri Johar, antara "tokoh" yang dipertaruhkan PKR di Parlimen Rembau.
Sementara itu, pendakwah bebas Mohd Kazim Elias pula diumumkan bertanding di kerusi Parlimen Larut yang sebelum ini dimenangi oleh Hamzah Zainudin ketika beliau masih mewakili Barisan Nasional (BN) pada PRU14.
Hamzah kini merupakan setiausaha agung Perikatan Nasional (PN) dan Bersatu.


Pengenalan kepada cerita dari sana, cerita dari sini

Semenjak pandai membaca aku sudah membaca. Seingat aku di rumah ketika membesar sentiasa ada buku. Ada buku dalam tulisan Rumi dan Jawi. Emak dan Kakak pemilik asal. Kakak ada buku Inggeris. Untuk buku kakak aku hanya menengok gambar. Akhirnya buku buku ini sampai ke tangan aku.Di rumah aku membesar sentiasa ada akhbar – Utusan Melayu tulisan Jawi. Keluarga kami melanggan. Dari Utusan aku berkenalan dengan Dol Keropok dan Wak Tempe. Melalui Utusan aku juga berkenalan dengan watak Nancy dan Sluggo. Aku merentas hutan Afrika bersama Tarzan dan Jane melalui Utusan. Dunia kanak-kanak aku terbentuk melalui Utusan. Aku dibesarkan oleh Utusan.Sesekali aku terserempak dengan akhbar Rumi Berita Harian. Pada hemat aku ketika itu Berita Harian ini adalah akhbar orang pekan. Yang Jawi untuk kami orang kampung. Ini lahir dari pengamatan aku sendiri kerana rata-rata tulisan Jawi dikenali oleh orang kampung.Tapi di sini aku bukan mahu bersurah tentang Utusan atau tentang Jawi dan Rumi. Aku ingin bersurah tentang cerita itu dan ini – cerita yang aku baca, aku dengar, aku lihat dan aku alami.Lima ratus tahun dahulu Tun Sri Lanang (1565-1659) menulis Salalatus Salatin untuk cucu-cicit keturunan Bani Melayu.Munshi Abdullah (1796-1854) merakam dan menulis perjalanan zamannya. Aku mengenali Raja-Raja Melaka, Tun Perak, Tun Fatimah , Dang Anum dan Sang Rajuna Tapa melalui Tun Sri Lanang.Aku berkenalan dengan watak Lord Minto dan watak Tuan Raffles (1781-1826) dan Tuan Farquhar melalui Munshi Abdullah. Aku juga kenal dengan pemadat candu Raja Hussein (1776-1835) yang menjualkan Singapura kepada Raffles.Hakikatnya aku wajib berterima kasih kepada Munshi Abdullah kerana dari zaman kanak-kanak lagi aku sudah diperkenalkan dengan perangai dan cita-cita kongsi gelap China yang datang ke Tanah Melayu.Justeru aku mahu meniru mereka dengan merakamkan kisah-kisah yang aku dengar dan aku lalui.Kisah dan detik yang akui lalui itu sudah lama pergi. Zaman itu sudah lama berlalu. Ianya tidak akan datang kembali. Hanya ingat-ingatan yang memungkinkan aku kembali ke sana. Tapi babak-babak ini selalu berlayar dalam hidup aku. Kadang-kadang tergambar cerah. Kadang-kadang kabur. Kadang-kadang aku sedih. Selalunya aku ketawa bila mengingati kembali kisah-kisah ini.Kisah ini juga adalah guru yang amat setia yang sama-sama membantu dan membina watak aku untuk menjadi aku. Aku ini aku adalah hasil pengumpulan semua kisah-kisah ini. Tanpa kisah dan labun dan cerita dongeng ini aku tidak akan menjadi aku. Tanpa pengalaman yang aku lintasi aku tidak akan jadi aku.Aku menjadi aku apabila semua kisah-kisah ini dikumpulkan. Jumlah kesemua kisah-kisah inilah yang mewujudkan aku. Kisah dan pengalaman ini mempersekolahkan aku. Hinnga ke hari ini aku masih belajar dari guru dan sekolah ini. Amin.Inilah indahnya hidup. Kita semua menjalani hidup yang dipagari dan dipupuk oleh pelbagai babak dan pelbagai kisah. Setiap hari adalah hari bercerita. Hidup ini ialah penceritaan. Hidup ini adalah kisah-kisah yang kita lalui.Justeru aku berlaku adil untuk merakam kembali ingat ingatan aku agar ianya tidak hilang untuk selama-lamanya.Kisah dan watak yang aku surahkan adalah watak dan sosok-sosok orang biasa. Nama dan sejarah mereka tidak akan tercatit dalam buku sejarah mana-mana negara.Tetapi mereka memainkan peranan dalam perjalanan hidup Hishamuddin Rais. Nama dan watak mereka hanya tercatit dalam sejarah Hshamuddin Rais.Mereka sama membina wujudiah aku. Maka kerana itu aku akan menuliskan kembali kisah-kisah ini.Ingatan aku ini juga adalah tanda aku berterima kasih kerana satu ketika dalam hidup ini aku pernah bertemu, berkenalan, berbaik sangka, bergembira, ketawa, jatuh cinta dan berpisah dengan watak-watak ini. Yang tinggal hanyalah ingatan.Hingga berjumpa minggu hadapan.


Kami pilih PH kerana tiada syarat dikenakan, kata MB Pahang

Menteri Besar Pahang Wan Rosdy Wan Ismail berkata keputusan Barisan Nasional (BN) memilih Pakatan Harapan (PH) untuk membentuk kerajaan negeri kerana blok politik itu sedia bekerjasama tanpa meletakkan sebarang syarat supaya kerajaan negeri ditubuhkan segera demi kestabilan rakyat.
Beliau berkata Pengerusi PH Pahang Amirudin Shari yang juga menteri besar Selangor menghubunginya selepas keputusan muktamad Pilihan Raya Umum ke-15 (PRU15) menyaksikan Dewan Undangan Negeri (DUN) Pahang tergantung selepas tiada blok politik memperoleh majoriti mudah, yang berlaku buat pertama kali di negeri ini.
Selain PH, Wan Rosdy yang juga pengerusi BN Pahang berkata turut dihubungi oleh Perikatan Nasional (PN) untuk berbincang mengenai pembentukan kerajaan negeri, namun PN yang diwakili Timbalan Presiden PAS Tuan Ibrahim Tuan Man meletakkan beberapa syarat bagi tujuan itu.
Antara syarat itu adalah Wan Rosdy diberi jawatan menteri penuh bertaraf senator, manakala jawatan menteri besar dan Yang di-Pertua DUN diberi kepada PN, sementara  ahli Majlis Mesyuarat Kerajaan Negeri (exco) dibahagi secara sama rata dan tiga ahli Dewan Undangan Negeri (Adun) lantikan juga diberikan kepada PN.
Bagaimanapun, Wan Rosdy berkata PN kemudiannya menawarkan jawatan menteri besar kepada BN selepas dimaklumkan PH tidak meletakkan sebarang syarat dalam pembentukan kerajaan negeri.
"Saya kira-kira dan lihat ini bukan hendak berbincang tetapi sudah ditetap dan ditentukan, kalau saya setuju dengan permintaan mereka. Di DUN Pahang ada 42 kerusi, kalau saya setuju mereka akan ada 22 undi di DUN yang boleh menyebabkan saya tersingkir pada bila-bila masa.
"Jadi (jika ia berlaku) apa akan berlaku pada kerajaan negeri? Kita hendak tubuhkan kerajaan negeri kerana nak teruskan agenda kita untuk bekerja, teruskan kestabilan dan kemakmuran. Banyak agenda hendak dilakukan, bukan untuk politiking," katanya semasa berucap pada ceramah umum PRU15 DUN Tioman dan Pasar Besar Rompin semalam.
Buat kali pertama di Pahang, BN dan PH berkongsi pentas pada ceramah pilihan raya apabila turut sama pada program itu ialah Presiden Amanah  Mohamad Sabu dan Amirudin.
"Keputusan untuk bersama PH bukan keputusan saya seorang. Saya bawa dalam perbincangan dengan rakan-rakan Adun, dalam Badan Perhubungan Umno... saya ceritakan apa yang berlaku dan kami Adun dan BN Pahang sebulat suara bersetuju nak bersama dengan PH," katanya.
Sementara itu, Mohamad dalam ceramahnya mengingatkan semua pengundi DUN Tioman untuk mengundi calon BN Mohd Johari Hussain selepas PH mengambil ketetapan supaya calon mereka Mohd Fadzli Mohd Ramly memberi laluan kepada calon tersebut, mengambil kira perkembangan di Pahang dan Persekutuan yang menyaksikan kerjasama antara BN dan PH.
Beliau juga mengakui pada awal kerjasama itu, ditanya oleh Pengerusi BN Ahmad Zahid Hamidi dan Timbalan Presiden Umno Mohamad Hasan bagaimana beliau akan berceramah dengan Umno selepas 44 tahun “menghentam” mereka.
"Saya pun tidak tahu bagaimana nak bermula. Kita dalam politik boleh berubah kawan dan rakan, tetapi tidak akan mengubah matlamat dan dasar yang kita pegang. Kita akan ambil kritikan pembangkang, teguran rakyat untuk membina negara yang lebih baik dengan menjunjung Perlembagaan yang ada," katanya.
Mengulas mengenai keputusan untuk memberi laluan kepada calon BN bagi pilihan raya itu, Mohamad berkata pihaknya tidak menerima sebarang tentangan daripada pimpinan negeri berhubung keputusan itu.
"Setakat ini tiada (tentangan), rungutan itu perkara biasa insya Allah kita boleh uruskan ini keputusan parti bila keputusan dibuat semua kena patuh kalau ada yang tak berpuas hati saya ingat itu sementara," katanya.
Ketika ditanya mengenai jika kerjasama sedemikian akan diteruskan di peringkat pilihan raya negeri (PRN) beberapa negeri akan datang, Mohamad berkata ia akan diputuskan berdasarkan perkembangan semasa.
PRU5 DUN Tioman akan diadakan pada 7 Disember ini, setelah ditangguhkan ekoran kematian calon PN Md Yunus Ramli, 61, pada 3.30 pagi hari pengundian 19 November lepas, dipercayai akibat serangan jantung.
Pilihan raya itu akan menyaksikan saingan lima penjuru antara Mohd Johari, Mohd Fadzli, Nor Idayu Hashim (PN), Osman A Bakar (Pejuang) dan Sulaiman Bakar (Bebas).


972 kes baru Covid-19, 1,345 pulih, 8 lagi kematian dilaporkan

Sebanyak 1,345 pesakit dilaporkan sembuh sepenuhnya hari ini menjadikan angka keseluruhan mereka yang pulih berjumlah 29,579 kes, kata Dr Noor Hisham Abdullah.Ketua Pengarah Kesihatan itu berkata terdapat 972 kes baru jangkitan Covid-19 termasuk lima jangkitan import, menjadikan angka keseluruhan penularan dalam negara berjumlah 41,181.Kata Noor Hisham Sabah mencatatkan sebanyak 370 kes baru atau 38.1% daripada kes keseluruhan, manakala negeri-negeri di Lembah Klang pula merekodkan sebanyak 165 kes atau 17%.“Sebanyak 11,308 kes aktif kini sedang menerima rawatan di hospital, 86 pesakit di tempat di Unit Rawatan Rapi termasuk 31 memerlukan bantuan alat pernafasan,” katanya dalam sidang media hariannya hari ini.Katanya, terdapat lapan kematian dilaporkan menjadikan jumlah mangsa yang maut seramai 294 orang.


Tetapkan harga tiket penerbangan musim perayaan Sabah, Sarawak berasaskan CSR, kata Zahid

Syarikat penerbangan wajar menetapkan harga tiket penerbangan musim perayaan Sabah dan Sarawak berdasarkan Tanggungjawab Sosial Korporat (CSR) dan bukan permintaan dan penawaran semata-mata, kata Timbalan Perdana Menteri Ahmad Zahid Hamidi.
Beliau berkata isu harga tiket penerbangan yang mahal itu telah dibincangkan pada peringkat Jemaah Menteri dan pelbagai usaha dilakukan Perdana Menteri Anwar Ibrahim dan kerajaan persekutuan bagi mengatasi masalah itu.
“Menteri Pengangkutan (Anthony Loke) telah berbincang dengan syarikat penerbangan supaya tidak menggunakan asas terhadap tiket penerbangan ini mengikut permintaan dan penawaran tetapi mesti ada unsur CSR kepadanya.
“Kita harap semasa perayaan mendatang, perkara ini diatasi segera dan kami amat prihatin terhadap masalah dihadapi terutama kos penerbangan rakyat Sabah dan Sarawak bekerja di Semenanjung. Kita akan lihat pada Pesta Kaamatan dan Hari Gawai nanti supaya masalah ini tidak timbul lagi,” katanya.
Beliau berkata demikian pada sidang media selepas menghadiri majlis ramah mesra MRSM Kota Kinabalu di Papar yang kini dikenali MRSM Tan Sri Musa Aman, dan turut dihadiri Pengerusi Mara Asyraf Wajdi Dusuki.
Zahid berkata selain itu, mewujudkan syarikat penerbangan butik yang menghubungkan Semenanjung, Sabah dan Sarawak juga merupakan antara langkah yang mampu memastikan harga tiket penerbangan itu berada dalam kadar berpatutan.
Ditanya tentang cadangan Timbalan Ketua Menteri Sabah I Jeffrey Kitingan berhubung mewujudkan Autoriti Penerbangan Awam Borneo bagi mengawal selia industri penerbangan di Sabah dan Sarawak, beliau berkata perkara itu diharap dapat dibawa kepada perbincangan Jemaah Menteri.
“Berkaitan isu ini, saya harap menteri yang bertanggungjawab bagi Sabah dan Sarawak (Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Armizan Mohd Ali) yang juga Ahli Parlimen Papar akan membawa isu ini ke Kabinet,” katanya.
Di Kota Kinabalu, ketika berucap pada Majlis Sambutan Hari Raya Aidilfitri Badan Perhubungan Umno Sabah di perkarangan bangunan parti itu hari ini, Zahid menzahirkan keprihatinan terhadap rungutan rakyat Sabah dan Sarawak berhubung isu tiket penerbangan mahal itu.
Katanya beliau telah mendengar rungutan rakyat dari kedua-dua negeri berkenaan yang terpaksa pulang ke kampung halaman masing-masing bagi menyambut Aidilfitri dengan tambang penerbangan mahal.
"Maka dalam hal ini, kita harap ia akan dapat memberi kemudahan dan memberi peluang kepada kumpulan B40 dan M40 yang mempunyai kewangan sangat terhad. Walaupun ada berkemampuan tetapi ada tanggungan dan banyak perbelanjaan dikeluarkan.
"Beri peluang kepada mereka untuk pulang ke kampung halaman di Sabah dan Sarawak dengan tambang murah," katanya yang meminta Kementerian Pengangkutan memberikan perhatian terhadap isu tersebut terutama ketika perayaan Pesta Kaamatan dan Hari Gawai yang bakal tiba tidak lama lagi.


Bersatu hargai keputusan PAS terus perkukuh kerjasama dengan PN

Bersatu menghargai keputusan PAS untuk terus memperkukuhkan kerjasama bersama Perikatan Nasional (PN) dalam Pilihan Raya Umum ke-15 (PRU15).
“Bersatu menyambut baik dan menghargai ketetapan PAS,” kata Setiausaha Agung Bersatu Hamzah Zainudin dalam kenyataan yang dikeluarkan hari ini sempena mesyuarat khas Majlis Pimpinan Tertinggi (MPT) Bersatu semalam bagi memuktamadkan hala tuju kerjasama politik dan persediaan menghadapi PRU-15.
Presiden PAS Abdul Hadi Awang semalam berkata PAS membuat keputusan untuk memperkukuhkan kerjasama dalam PN atas prinsip penyatuan ummah.
Susulan keputusan PAS itu, Pengerusi Barisan Nasional (BN) Ahmad Zahid Hamidi berkata Umno dan BN memutuskan untuk bergerak secara solo bagi menghadapi PRU15.
Zahid sebelum ini dilaporkan meletakkan tiga syarat untuk dipenuhi PAS sebelum Umno kembali berunding dengan PAS iaitu PAS perlu keluar daripada PN, memutuskan hubungan politik dengan Bersatu serta mengisytiharkan secara rasmi bahawa parti itu "mufarakah" atau berpisah sepenuhnya dengan PN dan Bersatu.
Hamzah dalam kenyataan hari ini berkata Bersatu memberi komitmen untuk memantapkan serta memperhebat gerak kerja jentera bersama parti-parti komponen PN bagi memastikan kejayaan dalam PRU15.
Selain Bersatu, parti  komponen PN terdiri daripada PAS, Gerakan, Parti Solidariti Tanah Airku (Star) dan Parti Maju Sabah (SAPP).
Hamzah berkata mesyuarat turut membincangkan cadangan serta maklum balas berkaitan manifesto PRU15 PN yang dirangka Jawatankuasa Manifesto PN yang dipengerusikan Naib Presiden Bersatu Radzi Jidin.


Pejabat PM Israel terima sampul surat mencurigakan

Pejabat Perdana Menteri Israel Benjamin Netanyahu menerima sampul surat yang mencurigakan, yang kemudiannya dihantar kepada pegawai pertahanan untuk ujian, lapor Sputnik.
Terdapat kesan "bahan berminyak” pada sampul surat itu," The Jerusalem Post melaporkan pada Ahad dan menambah wujud kebimbangan bahawa ia mungkin mengandungi bahan berbahaya.
Namun, bungkusan itu selamat selepas pemeriksaan oleh unit pelupusan polis, kata The Jerusalem Post.
Tiada butiran lanjut dinyatakan mengenai kandungan sampul surat itu.


Perbicaraan kes gubah wang haram ditangguh, Shafee jalani kuarantin kendiri

Perbicaraan kes peguam Muhammad Shafee Abdullah yang berdepan dua pertuduhan pengubahan wang haram membabitkan RM9.5 juta yang didakwa diterima dari Najib Razak dan dua pertuduhan membuat kenyataan palsu kepada Lembaga Hasil Dalam Negeri (LHDN), akan bersambung 27 Ogos di Mahkamah Tinggi.Peguam Harvinderjit Singh yang mewakili Shafee berkata perbicaraan kes itu yang dijadualkan bersambung hari ini, ditangguhkan setelah tertuduh menjalani kuarantin kendiri sehingga 1 Ogos selepas menjadi kontak rapat pesakit Covid-19.“Oleh itu perbicaraan di hadapan hakim Muhammad Jamil Hussin akan bersambung pada 27 Ogos,” katanya semasa dihubungi pemberita hari ini.Setakat ini, tiga saksi telah memberi keterangan pada perbicaraan yang bermula pada 21 Mei lepas.Pada 13 September 2018, Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek yang dikeluarkan oleh bekas perdana menteri itu dan dimasukkan ke dalam akaun CIMB Bank Berhad miliknya.Beliau turut berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.


Azmin kecam kenyataan 'sombong' Rafizi terhadap ketua SPRM

Kenyataan  berbaur ugutan Timbalan Presiden PKR Rafizi Ramli terhadap Ketua Pesuruhjaya Suruhanjaya Pencegahan Rasuah Malaysia (SPRM) Azam Baki disifatkan Pengarah Pilihan Raya Perikatan Nasional (PN) Mohamed Azmin Ali sebagai angkuh dan sombong.
Azmin berkata kenyataan dikeluarkan Rafizi berkenaan juga memperlihatkan watak pemimpin Pakatan Harapan (PH) itu sebagai cubaan mendera anggota perkhidmatan awam.
Calon PN kerusi Parlimen Gombak itu berkata anggota perkhidmatan awam hanya menjalankan tugas yang diputuskan oleh kerajaan dan bukan ahli politik.
“Jangan bermusuh dengan anggota perkhidmatan awam… tiada keperluan tetapi mungkin ini sudah di takdirkan begitu.
“Anggota perkhidmatan awam boleh lihat sendiri watak PH,” katanya kepada pemberita selepas Rapat Umum Era Baharu Putrajaya semalam.
Media tempatan melaporkan Rafizi pada Ceramah Mega PH di Johor Bahru semalam, dilapor berkata PH akan 'mencari' Azam sekira pakatan itu menang pada PRU15.
Sebelum ini, Pertubuhan Jalinan Perpaduan Negara menggesa SPRM menyiasat harta lebih RM18 juta yang diisytiharkan Rafizi yang juga calon PH kerusi Parlimen Pandan pada PRU15.
Ditanya mengenai tindakan Pengerusi DAP Lim Guan Eng menyamannya kerana didakwa membuat kenyataan palsu, Azmin berkata: “Itu terpulang hak masing-masing, saya hanya kemuka beberapa perkara yang telah buat PH ditolak oleh rakyat.”
Media melaporkan, Lim mengarahkan peguamnya untuk memulakan prosiding saman fitnah terhadap Mohamed Azmin kerana membuat kenyataan palsu dengan mendakwa beliau menyalahgunakan kuasa sebagai Menteri Kewangan.
Lim memberitahu Azmin mendakwanya telah menggunakan Lembaga Hasil Dalam Negeri (LHDN) untuk mengejar "syarikat yang dikaitkan dengan MCA", mengenakan cukai baru ke atas perniagaan dan mengenakan cukai tambahan ke atas "perniagaan Cina" tertentu.


Senat AS lulus rang undang-undang memansuhkan kebenaran perang Iraq

Senat Amerika Syarikat (AS) pada Isnin mengundi secara luar biasa untuk meluluskan undang-undang bagi memansuhkan kebenaran selama dua dekad dalam peperangan di Iraq, ketika Kongres mendesak untuk menegaskan semula peranannya dalam memutuskan sama ada terdapat keperluan menghantar tentera ke medan pertempuran atau tidak.
Sebanyak 65 undian menyokong manakala 28 lagi menentang untuk mengehadkan perbahasan mengenai langkah itu, lebih 60 undi diperlukan dalam Senat yang mempunyai 100 ahli, membuka jalan untuk undian pada laluan akhir minggu ini. Kesemua 28 undi "menentang" adalah daripada Republikan.
Ahli telah berhujah selama bertahun-tahun bahawa Kongres menyerahkan terlalu banyak kuasa kepada kedua-dua presiden Republikan dan Demokrat untuk menentukan sama ada tentera harus dihantar ke medan pertempuran, dengan lulus dan kemudian gagal untuk memansuhkan kebenaran, perang yang luas dan terbuka yang digunakan oleh presiden selama bertahun-tahun untuk mewajarkan tindakan ketenteraan di seluruh dunia.
Mengikut Perlembagaan, Kongres, bukan presiden, mempunyai hak untuk mengisytiharkan perang.
Penyokong rang undang-undang semasa menyebut Kebenaran Penggunaan Pasukan Tentera pada 1999 dan 2002, atau AUMF, sebagai kebenaran "zombie" Iraq. Mereka berkata ia sudah ketinggalan zaman dan tidak sesuai, memandangkan perang sudah lama berakhir dan Iraq kini menjadi rakan kongsi AS.
Bulan ini menandakan ulang tahun ke-20 permulaan perang Iraq 2003.
"Memansuhkan kebenaran ini akan menunjukkan kepada rantau ini, dan kepada dunia, bahawa AS bukanlah kuasa pendudukan, bahawa perang di Iraq telah berakhir, kita sedang bergerak ke hadapan, bekerjasama dengan Iraq sebagai rakan strategik," kata Bob Menendez, pengerusi Jawatankuasa Perhubungan Luar Senat Demokrat, sebelum pengundian, menggesa sokongan untuk rang undang-undang itu.


Kes harian turun bawah 3,000 jangkitan, 9 lagi terkorban

2,913 kes baru Covid-19 direkodkan semalam menjadikan jumlah keseluruhan sebanyak 4,902,964 kes.
Sebanyak 2,833 pesakit turut dilaporkan sembuh, menjadikan jumlah keseluruhan kes sembuh sebanyak 4,835,053.
Ketika ini, 31,436 kes aktif direkodkan di mana 29,973 atau 95.3% daripadanya menjalani kuarantin kendiri.
Tiada pesakit di pusat kuarantin sementara dan 1,407 (4.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 56 kes dan 34 daripadanya memerlukan bantuan alat pernafasan.
Sembilan lagi kes kematian dicatatkan  termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,475 orang.


Hanya 27.13% pelajar sekolah agama, tahfiz, pondok divaksinasi di Pulau Pinang

Kerajaan Pulau Pinang menggesa ibu bapa dan waris anak-anak yang belajar di sekolah agama, tahfiz dan pondok pengajian Islam di negeri ini, untuk hadir secara jumpa terus di 10 buah pusat pemberian vaksin (PPV) yang masih beroperasi bagi menerima suntikan vaksin Covid-19.Pengerusi Jawatankuasa Agro, Pembangunan Luar Bandar dan Kesihatan Pulau Pinang Norlela Ariffin berkata sehingga semalam, hanya 27.13% daripada 5,654 pelajar dari tiga jenis sekolah itu telah menerima vaksin dan jumlah tersebut disifatkan sangat rendah.“Hanya 1,534 pelajar atau 27.13% telah menerima vaksin manakala 4,120 pelajar di tiga jenis sekolah tersebut masih belum menerima suntikan. Saya minta ibu bapa atau waris mereka untuk segera membawa anak-anak bagi mendapatkan vaksin, kerana sekolah juga akan mula dibuka bagi sesi pembelajaran secara bersemuka tidak lama lagi.“Lagipun 10 buah PPV yang beroperasi sekarang akan ditutup bermula awal bulan depan, jadi jika pelajar-pelajar tidak mendapatkan suntikan segera kami bimbang mereka perlu mendapatkan di klinik swasta yang kemungkinan dikenakan caj bagi perkhidmatan berbanding di PPV yang hanya percuma,” katanya ketika dihubungi Bernama hari ini.Menurut beliau mengikut Jabatan Agama Islam Pulau Pinang (JHEAIPP), vaksinasi pelajar di tiga jenis sekolah itu diuruskan oleh keluarga masing-masing, dan vaksin yang diberikan kepada golongan remaja ialah Pfizer-BioNTech.Norlela berkata seramai 85.9% atau 121,489 daripada 141,500 golongan remaja di Pulau Pinang telah menerima vaksin dos pertama dan mereka juga mula menerima dos kedua sejak semalam.Daripada jumlah itu katanya, seramai 126,452 orang adalah pelajar dari 400 buah sekolah yang berdaftar di bawah Jabatan Pendidikan Pulau Pinang dan seramai 112,126 atau 89.3% telah menerima suntikan dos pertama.“Jadi saya juga minta golongan remaja berusia 12 tahun ke atas yang belum terima suntikan agar hadir segera di PPV yang masih beroperasi untuk terima suntikan vaksin Covid-19,” katanya.Sementara itu, beliau berharap kementerian kesihatan akan mempertimbangkan untuk memberikan suntikan dos penggalak kepada 40,000 petugas barisan hadapan dan 482,000 warga emas dan pesakit komorbid di Pulau Pinang dengan segera.“Ini untuk perlindungan tambahan kepada mereka supaya tidak berlaku peningkatan kes Covid-19 kategori tinggi terutama selepas kebenaran rentas negeri dibenarkan,” katanya.


2 rakyat Malaysia import kes baharu Covid-19 di Singapura

Dua lelaki rakyat Malaysia antara 12 kes import baharu Covid-19 di Singapura pada Isnin, menurut Kementerian Kesihatan republik itu.Kementerian itu menerusi data penuh yang dikeluarkan lewat malam tadi memaklumkan, kedua-dua pemegang permit kerja yang tiba dari Malaysia itu adalah asimptomatik (tidak menunjukkan gejala).Setakat tengah hari semalam, Singapura melaporkan 12 kes baharu, semua kes import, menjadikan jumlah keseluruhan yang dijangkiti kepada 59,948.Setakat ini, kementerian mengklasifikasikan 3,113 kes yang dilaporkan sebagai kes import; 2,324 kes komuniti dan 54,511 melibatkan penghuni asrama.Singapura mempunyai dua kluster Covid-19 buat masa ini.


Kumpulan hak asasi persoal siasatan terhadap pelajar terlibat kelas Fahmi Reza

Kumpulan peguam Lawyers for Liberty (LFL) hari ini mengecam laporan sekumpulan pelajar universiti dipanggil untuk disoal siasat berhubung penglibatan mereka dalam acara yang dianjurkan oleh aktivis Fahmi Reza, mengatakan kebebasan awam harus dipertahankan di bawah kerajaan baru yang diterajui Anwar Ibrahim.
Mengatakan tiga daripada pelajar yang dipanggil itu hanya menghadiri Kelas Demokrasi di Pulau Pinang bulan lalu manakala yang seorang lagi hanya membalas ciapan di Twitter, pengarah LFL Zaid Malek menegaskan aktivisme politik dan usaha untuk “mewujudkan kesedaran demokrasi" bukanlah satu jenayah.
“Ia adalah satu amalan kebebasan bersuara dan perhimpunan yang dilindungi di bawah Perkara 10(1)(a) dan Perkara 10(2)(a) Perlembagaan Persekutuan,” tambahnya.
"Proses demokrasi yang sihat bergantung pada idea bebas dalam apa jua bentuk, sama ada ia berlaku dalam talian atau fizikal, dan ia mesti dilindungi daripada tindakan polis."
Dalam satu kenyataan, Zaid mengingatkan Anwar dan gabungan Pakatan Harapan (PH) tentang janji-janji mereka untuk melakukan perubahan sejak beberapa tahun lalu, di samping turut berkata orang ramai harus dibenarkan terlibat dalam perbincangan mengenai proses demokrasi dan perkembangan politik di negara ini.
“Tindakan polis tidak pernah wajar, walaupun acara seperti ini adalah untuk kepentingan mana-mana ideologi politik atau parti tertentu," katanya.
“Bahkan, apa yang ironinya, ceramah Fahmi Reza ini dilaporkan berbentuk non partisan."
Beliau turut menggesa Anwar dan kerajaannya untuk mempertahankan kebebasan awam dalam negara, mengatakan PH berikrar dalam manifestonya untuk memperkasakan kebebasan bersuara di bawah pemerintahannya.
"Janji ini mesti ditunaikan.
“Jika tidak, ia akan menjadi pelanggaran terang-terangan terhadap ikrar yang diuar-uarkan kepada pengundi."


Jangkitan harian catat 204 kes, sifar kematian

Sejumlah 204 kes baru Covid-19 direkodkan semalam menjadikan jumlah keseluruhan sebanyak 5,043,456 kes.
Sebanyak 213 pesakit turut dilaporkan sembuh, menjadikan jumlah keseluruhan kes sembuh sebanyak 4,997,244.
Ketika ini, 9,247 kes aktif direkodkan di mana 8,909 atau 96.3% daripadanya menjalani kuarantin kendiri.
Tiada pesakit ditempatkan ke pusat kuarantin sementara 332 (3.6%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak enam kes dan satu daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,965 orang.


Polis akan siasat Hadi berhubung dakwaan mahu jatuhkan kerajaan

Siasatan terhadap Presiden PAS Abdul Hadi Awang berhubung kenyataannya yang mendakwa Perikatan Nasional (PN) sedang berusaha menjatuhkan kerajaan, akan dijalankan Unit Siasatan Jenayah Terkelas (USJT) Bukit Aman.
Ketua Polis Daerah Sentul ACP Beh Eng Lai berkata pihaknya menerima laporan terhadap Ahli Parlimen Marang itu, yang dibuat Pemuda Amanah Nasional dan Angkatan Muda Keadilan (AMK) Selangor di Ibu Pejabat Polis Daerah (IPD) Dang Wangi semalam.
“Kes berkenaan akan disiasat oleh Unit Siasatan Jenayah Terkelas Bukit Aman,” katanya ringkas dalam sidang media di Ibu IPD Sentul, di Kuala Lumpur, hari ini ketika diminta mengulas mengenai perkembangan isu berkenaan.
Laporan polis itu dibuat Exco Pemuda Amanah Nasional Fadhli Umar Aminol Huda dan Ketua AMK Selangor Izuan Kasim, berhubung kenyataan Abdul Hadi yang mengakui terdapat usaha dijalankan PN dan parti blok pembangkang untuk menjatuhkan kerajaan pimpinan Perdana Menteri Anwar Ibrahim.
Abdul Hadi pada Isnin ketika ditemu bual media di Parlimen berkata tiada sesiapa pun boleh menghalang usaha PN tersebut berdasarkan sistem demokrasi diamalkan Malaysia dan ia boleh dilakukan sama ada melalui undi tidak percaya ataupun Surat Akuan Berkanun (SD).


Cabaran memanjat tangga karier buat graduan baru

Rasyidah Zulkifli mula mencari kerja sebaik sahaja menamatkan pengajiannya pada bulan Januari.Dia menghantar lebih dari 150 permohonan melalui pelbagai platform dalam talian.Akhirnya, Rasyidah menerima empat panggilan temu duga.Dari empat panggilan, dua menawarkan kerja berkemahiran rendah yang tidak memerlukan ijazah.“Saya ditawarkan RM1,200 untuk kedua-dua kekosongan kerja itu. Saya tolak kerana ingin cari peluang lebih baik, dan saya fikir gajinya pun terlalu rendah,” katanya.Nasib Rasyidah bertambah baik dalam temu duga ketiga. Dia meminta gaji sebanyak RM2,000 dan menerima tawaran kurang sedikit daripada jumlah tersebut.“Saya fikir tawaran ini lebih baik dari dua yang sebelumnya, jadi saya terima. Walaupun begitu, saya rasa gaji saya masih rendah kalau ikut kadar pasaran.”Realitinya, keadaan tersebut mungkin boleh jadi lebih teruk.Sekurang-kurangnya pekerjaan yang diterima itu masih berkaitan dengan bidang pengajiannya.Begitulah pengalaman Rasyidah, salah satu dari jutaan kisah graduan baru seluruh negara yang masih sukar mencari pekerjaan bagi menampung keperluan asas hidup mereka.Pada bulan Januari tahun ini, statistik kerajaan menunjukkan kadar pengangguran meningkat sebanyak 0.1% dari bulan sebelumnya kepada 4.9% menjadikan jumlah keseluruhan kepada 782,500 dari 772,900 pada Disember.Menurut laporan tahunan Bank Negara Malaysia pada 2018, gaji permulaan sebenar bagi kebanyakan graduan menurun sejak 2010.Penurunan itu terus berlaku walaupun mengambil kira inflasi dalam negara.“Lulusan baru dengan diploma memperoleh gaji hanya RM1,376 pada tahun 2018 (2010: RM1,458) sementara pemegang ijazah sarjana memperoleh gaji sebenar sebanyak RM2,707, penurunan ketara dari RM2,923 pada tahun 2010,” kata laporan itu.Rasyidah berkata, dia mengharapkan gaji sebanyak RM2,500 sebagai graduan baru dalam bidang pengajiannya.Namun dengan tawaran gaji yang kurang dari itu, dia menganggap hal itu sebagai permulaan untuk sesuatu yang lebih baik.Buat masa ini, gaji yang diterima Rasyidah dapat menanggung kos sara hidupnya walaupun baki gajinya terlalu sedikit untuk simpanan atau kecemasan.Dekan Fakulti Ekologi Manusia di Universiti Putra Malaysia Mohamad Fazli Sabri berkata gaji minimum yang ditetapkan sebanyak RM1,200 ketika ini adalah sangat rendah.Bercakap kepada MalaysiaNow, beliau berkata dengan tawaran jumlah gaji tersebut kepada graduan baru, terutama mereka yang tinggal di bandar, boleh menjadikan mereka dikategorikan sebagai “miskin tegar”.“Kedua-dua pihak (majikan dan graduan) perlu win-win situation,” katanya.“Graduan baru perlu ingat mereka tidak mempunyai pengalaman dan majikan tidak boleh bagi gaji lebih rendah daripada yang sepatutnya.”Fazli turut membangkitkan jabatan perangkaan mengubah Had Pendapatan Garis Kemiskinan (PGK) dari RM980 kepada RM2,280 tahun lalu.Beliau mencadangkan agar angka itu digunakan sebagai penanda aras dalam menentukan gaji, sekurang-kurangnya bagi mereka yang mempunyai kelayakan.Walaupun ramai siswazah baru berusaha untuk mencari pekerjaan yang membayar mereka secara berpatutan.Namun harus disedari bukan hanya mereka seorang sedang mencari pekerjaan yang sama.Menurut laporan Bank Negara, pekerja Malaysia pada umumnya dibayar lebih rendah daripada rakan sejawat mereka di negara-negara seperti Singapura dan Korea Selatan.“Untuk menggambarkan perkara ini, jika seorang pekerja Malaysia menghasilkan output bernilai AS$1,000, pekerja itu akan dibayar AS$340.“Gaji sepadan yang diterima seorang pekerja dalam penanda aras ekonomi bagi penghasilan output yang sama bernilai AS$1,000, bagaimanapun lebih tinggi dengan nilai AS$510.80,” kata laporan itu.Laporan BNM itu turut menjelaskan hal ini lebih ketara dalam sektor borong, runcit, makanan dan minuman, serta penginapan atau perhotelan – industri intensif buruh bergantung pada pekerja berkemahiran rendah.Ini juga menjadi punca perbezaan gaji dengan daya tawar menawar pekerja yang rendah akibat keberadaan pekerja asing dalam pasaran.Bagi ahli ekonomi Barjoyai Bardai, beliau berkata masih ada harapan walaupun mengakui penyelesaian segera kepada masalah tersebut masih belum ditemui.“Industri mempunyai prinsip sendiri, pekerja dibayar berdasarkan produktiviti.“Majikan sering mengadu bahawa produktiviti graduan hari ini menurun, bukan kerana kurang pengetahuan tetapi kerana mereka masuk industri tanpa kemahiran insaniah (soft skills).“Dua puluh tahun lalu, majikan tidak sangka graduan mempunyai ‘anticipative skills’ namun hari ini, ia adalah keperluan walaupun ramai graduan tidak memilikinya.”Barjoyai turut memberitahu MalaysiaNow bahawa wujud keperluan untuk perubahan struktur dari semua pihak.“Kita tidak boleh paksa majikan naikkan gaji, mereka mempunyai strategi sendiri dalam perniagaan. Tetapi apa yang dapat kita lakukan adalah meningkatkan kemampuan mereka yang sudah bergabung dalam sebuah pasukan kerja.“Sekiranya graduan merasakan kemahiran yang mereka ada sudah mencukupi, mereka akhirnya akan melompat dari satu syarikat ke syarikat yang lain. Dan itu tidak akan menyelesaikan apa-apa.”


Penduduk DUN Baleh mahu pengganti contohi kepimpinan James Masing

Sebaik sahaja nama James Masing disebut sebagai pembuka soalan kepada penduduk Tunoh, Bukit Mabong, ada yang tidak dapat menahan sebak hingga bergelimang air mata apabila mengenangkan pemergian pemimpin terbilang Bumi Kenyalang itu pada 31 Oktober lalu.Ketokohan, sumbangan dan jasa mendiang kepada kawasan Baleh, Kapit dan Sarawak amnya tiada tolok bandingnya dan ketiadaannya amat dirasai ramai selepas menabur bakti sebagai wakil rakyat Dewan Undangan Negeri (DUN) Baleh selama 38 tahun.Buyout Maling, 55, masih tidak percaya Masing, kini sudah tiada sambil memikirkan siapakah yang bakal menggantikan figura tersebut dalam Pilihan Raya Negeri (PRN) Sarawak ke-12, 18 Disember ini. “Terlalu banyak jasa mendiang di sini, beliau adalah pemimpin Dayak yang berani. Saya harap pemimpin baru ialah seorang yang mencontohi mendiang dalam memimpin kawasan Baleh, berwibawa dan bertanggungjawab serta amanah.“Kalau sudah menang jangan sombong, jangan lupa rakyat di kawasan Baleh. Siapa pun pengganti harus meneruskan legasi mendiang dan memberi tumpuan sepenuhnya bagi membantu rakyat,” kata wanita itu dalam bahasa Iban, yang diterjemah oleh seorang penduduk tempatan.Bagi penduduk DUN Baleh yang terletak di bahagian pedalaman Tengah Sarawak, nama Masing sudah sebati di hati mereka selama puluhan tahun, kerana disifatkan sebagai individu yang banyak memperjuangkan pembangunan di kawasan itu seperti pembinaan jalan raya, bekalan elektrik dan air serta kemudahan awam lain. Terletak kira-kira 100 kilometer dari pekan Kapit, Tunoh, yang berada di bawah DUN Baleh dengan populasi kira-kira 2,000 penduduk adalah pusat pentadbiran bagi daerah baru Bukit Mabong, yang diisytihar pada 2015 dan sedang rancak dibangunkan.Penduduk yang ditemui rata-rata menyanjung tinggi kepimpinan dan legasi Masing.Antara mereka ialah Tuai Rumah Kilau Ugap yang menyifatkan sifat kepimpinan dan rendah diri mendiang Masing amat sesuai dijadikan contoh kepada bakal wakil rakyat di kawasan itu, sambil berharap agar segala pembangunan yang telah dirancang di kawasan itu akan dapat diteruskan.“Kalau boleh percepatkan juga pembinaan kem tentera di Tunoh. Bukan hanya untuk menjaga tiga empangan utama iaitu Murum, Bakun dan Baleh tapi juga untuk keselamatan negeri yang berdekatan dengan sempadan Kalimantan,” katanya.Kilau turut berharap calon yang akan dipilih kelak mampu memperjuangkan pembinaan sekolah menengah memandangkan ketika ini hanya terdapat sekolah kebangsaan serta pewujudan pondok polis dan balai bomba bagi memudahkan urusan.James Jabal, 50, yang ditemui ketika sedang sibuk mengerjakan sawahnya di kawasan itu, pula berharap pembinaan lapangan terbang Bukit Mabong dapat direalisasikan segera agar beliau tidak lagi perlu ke pekan Kapit yang mengambil masa lebih kurang empat jam perjalanan, semata-mata untuk menjual berasnya di pekan itu.“Sekarang ini kalau nak ke pekan Kapit kadang-kadang terpaksa bermalam di sana, kos pun sangat tinggi tapi kalau ada lapangan terbang nanti segala hasil pertanian kami boleh diangkut dengan lebih mudah,” katanya. Sementara itu, calon GPS bagi DUN Baleh Nicholas Kundi yang juga anak saudara kepada Masing, berkata sekiranya gabungan itu diberi mandat mentadbir Sarawak, sudah pasti pelan pembangunan di kawasan itu akan diteruskan termasuk merealisasikan kemudahan lapangan terbang bagi merancakkan ekonomi di kawasan itu.“Sebagai contoh kita lihat di Bario, kawasannya agak jauh dari Lawas, Miri dan Limbang serta terpencil, tapi dengan pembinaan lapangan terbang Bario, orang boleh keluar masuk bawa hasil pertanian dan bawa pelancong ke Bario.“Sekiranya kita tidak sokong kerajaan negeri atau GPS kemungkinan pelan pembangunan di kawasan Tunoh mungkin terhalang,” katanya.Pada PRN kali ini, Baleh, satu daripada lima DUN terbesar di Sarawak menyaksikan pertandingan empat penjuru. Nicholas akan berhadapan Kenneth Usang George daripada DAP; Irwan Iskandar Sukarno Abdullah yang juga dikenali Sukarno Layau (Parti Bumi Kenyalang) dan Koh Kumbong mewakili Parti Sarawak Bersatu (PSB).


Pegawai polis lempar penghinaan dalam video tular ditahan kerja, kata menteri

Pegawai polis wanita yang beberapa klip videonya tular baru-baru ini kerana memarahi anggota bawahan dan orang ramai ditahan kerja sejak minggu lepas, kata  Menteri Dalam Negeri Datuk Seri Saifuddin Nasution Ismail.
Menurut Saifuddin, sebanyak enam kertas siasatan tatatertib juga telah dibuka di bawah Jabatan Integriti dan Pematuhan Standard (JIPS) Bukit Aman berkaitan tingkah laku pegawai polis wanita berkenaan.
Katanya polis mempunyai kaedah dan mekanisme yang jelas untuk menghadapi perilaku sedemikian yang boleh menyebabkan ketidaktenteraman dalam kalangan masyarakat dan memberi sedikit sebanyak persepsi tidak sepatutnya terhadap polis.
“Selain itu, dua kertas siasatan polis juga dibuka (masing-masing) di bawah Seksyen 506 (ugutan jenayah) dan Seksyen 186 Kanun Keseksaan (menghalang tugas penjawat awam),” katanya pada sidang media selepas Majlis Serah Terima Tugas Ketua Polis Negara dan Timbalan Ketua Polis Negara di Pusat Latihan Polis (Pulapol) di Kuala Lumpur, hari ini.
Beliau berkata siasatan antaranya melibatkan kes video yang tular di Taman Sri Gombak, kes berkaitan memarahi dan mengaibkan empat anggota polis di Taman Sri Gombak dan kes  bertengkar dengan orang awam di kawasan parkir.
Menurutnya rakaman percakapan terhadap suspek juga telah dilakukan pada Ahad lepas dan kedua-dua kes ini telah dirujuk Unit Siasatan Jenayah Terkelas, Jabatan Siasatan Jenayah Bukit Aman pada Isnin lepas.
Pada 15 Jun lepas, tular satu klip video yang memaparkan seorang pegawai polis wanita yang memarahi anggota polis sehingga menimbulkan pelbagai kecaman dalam kalangan netizen.
Selain itu, terdapat satu lagi klip video yang tular membabitkan pegawai wanita berkenaan yang bertengkar dengan orang awam sambil mengeluarkan kata-kata tidak sopan selain cuba mencetuskan provokasi di tempat letak kereta sebuah pusat beli-belah di Brickfields pada Sabtu.
Menurut Seksyen 78(1) mengenai tahan kerja di bawah Akta Polis 1967:”Jika difikirkan perlu untuk kepentingan awam supaya seseorang pegawai polis berhenti menjalankan kuasa-kuasa dan fungsi-fungsi jawatannya dengan serta-merta.
Pihak Berkuasa Disiplin boleh menahan kerja pegawai polis itu, sementara menanti apa-apa penyiasatan mengenai kelakuan pegawai polis itu di bawah Akta ini atau mana-mana Peraturan-peraturan Polis yang dibuat di bawahnya atau mana-mana peraturan atau perintah yang terpakai kepada pegawai-pegawai lain yang mempunyai taraf yang sama di dalam perkhidmatan awam.”
Sementara itu, Saifuddin Nasution berkata terdapat seramai 40,000 pegawai dan anggota polis akan ditugaskan di enam negeri yang bakal menghadapi Pilihan Raya Negeri (PRN) dengan turut melibatkan penugasan anggota dari negeri yang tidak menghadapi pilihan raya itu.
Ini bertujuan bagi memastikan keadaan keselamatan dalam negara terjamin terutama di negeri-negeri yang akan menghadapi PRN berkenaan iaitu Kelantan, Negeri Sembilan, Selangor, Pulau Pinang, Kedah dan Terengganu selain membolehkan rakyat menjalankan tanggungjawab mereka tanpa ada rasa takut.


Rusia lancar serangan terbaru di timur Ukraine, kata pegawai

Pegawai Ukraine di timur, tempat pertempuran paling sengit dalam perang dengan Rusia, berkata Moscow telah mula membuat serangan terbaru, ketika Presiden Volodymyr Zelensky berkata beberapa pemimpin Eropah bersedia untuk membekalkan pesawat kepada Kyiv.
Zelensky, yang kini berada di Brussels berkata, beberapa pemimpin Kesatuan Eropah (EU) memberitahunya pada sidang kemuncak pada Khamis yang mereka bersedia untuk melengkapkan Ukraine dengan pesawat termasuk jet pejuang. Jika disahkan, ini akan menjadi salah satu anjakan terbesar dalam sokongan Barat.
Kyiv meramalkan serangan agresif dari Moscow bertujuan untuk menunjukkan kekuatannya sempena ulang tahun pencerobohan Rusia pada 24 Februari semakin hampir.
Ditanya di televisyen Ukraine jika beliau bersetuju yang serangan Rusia sudah bermula, gabenor wilayah timur Donetsk Pavlo Krylenko berkata: "Ya, semestinya."
Di sekitar pekan timur seperti Bakhmut, Avdiivka dan Vuhledar yang telah menyaksikan beberapa pertempuran paling dahsyat, "musuh sudah meningkatkan serangan setiap hari. Mereka cuba... merampas kawasan dan bandar utama ini... untuk mendapatkan kejayaan terbaru," katanya.
Kawasan Donbas yang lebih luas di timur, terdiri daripada Donetsk dan Luhansk, telah menjadi salah satu matlamat utama Rusia, malah pada musim luruh Kremlin mengisytiharkan ia sebagai antara empat wilayah yang yang berjaya dirampas.
"Sepanjang seminggu lepas hingga 10 hari, kekerapan serangan telah meningkat. Jumlah serangan harian meningkat," kata gabenor Luhansk Serhiy Haidai kepada Radio Ukraine NV pada Khamis. "Dari segi sebenar, ini adalah sebahagian daripada serangan berskala penuh yang dirancang oleh Rusia."
Beliau berkata terdapat serangan besar terbaru Rusia di sekitar Kreminna, di sepanjang utara di bahagian timur Ukraine, tetapi tentera Moscow "tidak memperoleh kejayaan yang ketara."
Reuters tidak boleh mengesahkan secara bebas mengenai keadaan medan perang buat masa ini.


Sorry.


Tubuh RCI siasat skandal perolehan kapal tempur pesisir

Susulan gesaan agar kerajaan menubuhkan Suruhanjaya Siasatan Diraja (RCI) untuk menyiasat skandal pembelian enam kapal tempur pesisir (LCS) bernilai RM9 bilion, yang sepatutnya dimiliki oleh Tentera Laut Diraja Malaysia (TLDM), amat wajar jika perkara ini dibawa ke perhatian Yang di-Pertuan Agong dalam menangani masalah yang dihadapi negara ketika ini.
Skandal LCS bukan isu kecil malah ia sangat membimbangkan kerana melibatkan maruah kedaulatan dan keselamatan negara.
Kenyataan Menteri Pertahanan Hishammuddin Hussein yang berharap kapal pertama LCS mampu disiapkan dalam tempoh antara setahun hingga dua tahun lagi, tidak dapat diterima.
Ini bukan soal kapal siap ataupun tidak. Persoalan harus dijawab, mana perginya peruntukan yang telah dibayar tetapi kapal tak ada? Adakah kita bina kapal halimunan? Rakyat bukannya bodoh.
RCI itu perlu agar siasatan secara menyeluruh dibuat tanpa campur tangan mana-mana ahli politik dan kerajaan.
Siasatan oleh badan bebas dapat membongkar permasalahan sebenar siapa dalang yang mengancam kedaulatan serta keamanan negara.
Jika dilihat persediaan perang yang berlaku antara China dan Taiwan, kita dilihat sangat hampir untuk berdepan Perang Dunia Ketiga pada bila-bila masa.
Khamis lalu, Wong ketika mengumumkan dapatan siasatan projek LCS, berkata Kementerian Pertahanan (Kementah) dan Boustead Naval Shipyard Sdn. Bhd. (BNS) tidak menghiraukan pandangan tentera laut mengenai projek LCS.
Mengikut jadual asal, BNS sepatutnya menyerahkan lima unit LCS sejak 2013 hingga bulan ini. Namun tiada sebuah pun LCS diserahkan kepada kerajaan sehingga kini, walaupun RM6.08 bilion sudah dibayar kepada BNS yang mendapat projek itu secara rundingan terus.
Pada asalnya, kapal model Sigma yang dipilih tentera laut telah diluluskan Kementerian Pertahanan, tetapi ia ditukar kepada model Gowind, pada 11 Julai 2011, atas cadangan BNS, pada 8 Jul 2011.
Itu baru sahaja kita mendapat tahu mengenai aset sebanyak RM6 bilion yang tidak ada, berapa banyak lagi ketirisan yang berlaku dalam kerajaan yang kita tidak tahu?
Mahathir Mohd Rais adalah ketua Bersatu Segambut.